Source: http://vocearomanieiliberethenextgeneration.blogspot.com/search/label/CSM
Timestamp: 2019-06-19 21:04:12+00:00

Document:
Vocea Romaniei libere …the next generation: CSM
Se afișează postările cu eticheta CSM. Afișați toate postările
Asistam la o lovitură de stat pe toate fronturile : codurile penale trecute catastrofal , preluarea STS-ului și iată ca nici în CSM nu se stă degeaba :
O comisie din cadrul CSM a pus pe ordinea de zi de luni un proiect mai vechi de modificare a legii privind statutul magistratilor, insa discutia a fost amanata pentru marti, au declarat pentru HotNews.ro surse din cadrul Consiliului. Potrivit acestora, daca propunerile vor fi adoptate de Comisiei si votate ulterior de plen, Parlamentul ar putea schimba rapid statutul magistratilor care se afla in procedura de reexaminare in Camera Deputatilor. Asta ar putea schimba radical si relativ rapid regulile numirii in functiile cheie din sistem: procurori sefi, adjunctii acestora, presedinte si vicepresedinte ai Inaltei Curti si sefii de sectii. Acestia sunt numiti in prezent de seful statului, la propunerea ministrului justitiei sau cu aviz de la CSM.
Noile reguli prevad ca numirea si revocarea in functii de conducere a procurorilor si judecatorilor sa fie facuta exclusiv de sectiile de procurori, respectiv de judecatori din cadrul CSM.
Vicepresedintele CSM, Gheorghe Muscalu: "Opinia majoritara este aceea de a fi scos total si presedintele si factorul politic, ministrul Justitiei, in speta si de la procurori si de la judecatori. Si de a uniformiza cele doua proceduri de numire pentru functiile de conducere".
Punctul referitor la propunerea de modificare a legii 303/ 2004 privind statutul magistratilor a intrat luni pe ordinea de zi, insa discutia a fost amanata din motive neclare pentru marti. Gheorghe Muscalu , unul din membri Comisiei, explica pentru HotNews.ro de ce se propune modificarea regulilor de numire a magistratilor in functii de conducere, dar sustine ca acest subiect nu figureaza pe ordinea de zi. Totusi, Hotnews.ro se afla in posesia unei comunicari interne care arata fara dubii ca luni, Comisia nr 1 din cadrul CSM urma sa discute, intre altele, modificarile propuse la legea 303, sedinta fiind amanata pentru marti la 9.30 cu ordinea de zi nemodificata. (Vezi ordinea de zi, punctul 4, documentul atasat ).
Introducerea acestei modificari legislative este greu de justificat intrucat posturile de conducere in procuratura si justitie au fost ocupate anul trecut, cu mandate de 3 ani (Inalta Curte, respectiv a procurorilor sefi). In septembrie 2013 a fost aleasa o noua conducere la Inalta Curte de Casatie si Justitie (Liviu Stanciu presedinte, Ionut Matei vicepresedinte) iar in aprilie anul trecut au fost numiti noii procurori sefi (Parchet General - Tiberiu Nitu , DNA - Laura Codruta Kovesi , DIICOT - Alina Bica , adjunctii acestora si sefii de sectie).
Problema modificarii de numire in functii de conducere a magistratilor a fost ridicata in mai 2013. La nivelul CSM s-a format comisie nr 1, condusa de judecatorul Mircea Aron (membrii comisiei la acea data erau judecator Adrian Bordea , judecator Horatiu Dumbrava , procuror Bogdan Gabor , procuror Florentina Gavadia , procuror Elena Hach , procuror Gheorghe Muscalu , judecator Alexandru Serban ; invitati: judecator Mona-Lisa Neagoe , judecator Marius Badea Tudose , Octavia Spineanu Mate i, directorul INM).
In minuta sedintei din 13.05.2013 (vezi minuta in documentul atasat ), referitor la modificarea si completarea art 54 din legea nr 303/2004 privind statutul judecatorilor si procurorilor, aflata pe rolul Camerei Deputatilor in procedura de reexaminare ca urmare a deciziei Curtii Constitutionale nr 1029/ 2008, Comisia apreciaza ca ar trebui operate urmatoarele schimbari:
" ...(1) Procurorul general al Parchetului de pe langa Inalta Curte de Casatie si Justitie, prim-adjunctul si adjunctul acestuia, procurorul sef al Directiei Nationale Anticoruptie, adjunctii acestuia, procurorii sefi de sectie ai acestor parchete, precum si procurorul sef al Directiei de Investigare a Infractiunilor de Criminalitate Organizata si Terorism si adjunctii acestora sunt numiti de Sectia pentru procurori a Consiliului Superior al Magistraturii, dintre procurorii de la Parchetul de pe langa Inalta Curte de Casatie si Justitie sau de la parchetele de pe langa curtile de apel, care au o vechime efectiva de cel putin 12 ani in functia de judecator sau de procuror, pe o perioada de 4 ani, cu posibilitatea reinvestirii o singura data" .
(4) Revocarea procurorilor din functiile de conducere prevazute la alin (1) se face de catre Sectia pentru procurori a Consiliului Superior al Magistraturii. In toate cazurile, Sectia se poate sesiza din oficiu, la cererea adunarii generale sau a procurorului general al Parchetului de pe langa Inalta Curte de Casatie si Justitie, pentru motivele prevazute la art 41 alin (2) care se aplica in mod corespunzator"
In acelasi timp s-a retinut ca ar trebui reglementata in mod corespunzator si numirea in functiile de conducere de la Inalta Curte de Casatie si Justitie, motiv pentru care s-a aprecizat ca alineatele (1), (3) si (6) ale art. 53 din Legea nr. 303/ 2004 republicata cu modificarile si completarile ulterioare, trebuie modificate dupa cum urmeaza:
... (1) Presedintele, vicepresedintii si presedintii de sectie ai Inaltei Curti de Casatie si Justitie sunt numiti de Sectia pentru judecatori a Consiliului Superior al Magistraturii, dintre judecatorii Inaltei Curti de Casatie si Justitie care au functionat la aceasta instanta cel putin 2 ani.
(6) Revocarea din functie a presedintelui, a vicepresedintilor sau a presedintilor de sectii ai Inaltei Curti de Casatie si Justitie se face de catre Sectia pentru judecatori a Consiliului Superior al Magistraturii. In toate cazurile, Sectia se poate sesiza din oficiu, la cerea unei treimi din numarul membrilor sau la cererea adunarii generale a instantei, pentru motivele prevazute la art 51. alin (2) care se aplica in mod corespunzator. "
Ce spune vicepresedintele CSM, Gheorghe Muscalu, despre modificarea procedurilor de numire a magistratilor in functii de conducere
Rep: Avem informatia ca a fost pe ordinea de zi de astazi a Comisiei 1 din CSM proiectul de modificare a Legii 303
Gheorghe Muscalu: Nu, astazi nu a fost nicio comisie...
Rep: Este pentru maine acest proiect?
GM: Maine, da, este o comisie, dar eu sunt plecat din Bucuresti si nu am vazut toata ordinea de zi pe Comisie. Ordinea pe Comisie o face Presedintele de Comisie si nu trece pe la conducere. Eu stiu ca este maine ca particip si eu ca orice membru.
Rep: Inteleg ca e un proiect sau o propunere de modificare a Legii 303, modificare a modalitatii de numire a conducerii Inaltei Curti. Stiu ca a fost discutata in mai anul trecut, am vazut pe documentele publice de pe CSM.
GM: Va referiti la Inalta Curte si la Parchetul Inaltei Curti?
Rep: Da. Ce ma intereseaza este conducerea Inaltei Curti, astfel incat numirile sa fie facute de CSM, nu pe mecanismul actual.
GM : Eu nu stiu ce este pe materialul, ce este maine pe Comisie. Noi am lucrat pe legea 303, noi chiar am finalizat, nu a intrat in plen pentru ca am zis, daca am finalizat legea 303, sa le punem impreuna pe toate: 303,304, 317, pachetul de legi. Vrem anul acesta sa modificam, sa acordam legile. Noi acolo am avut 2 variante: o varianta, in urma discutiilor in Comisie, pentru ca tot in Comisia numarul 1 am facut aceste modificari. Prima varianta ar fi fost ca numirea sa o faca CSM, similar unei competitii, cum se face la nivel de procuror general. Acolo se face prin concurs. Dar, numirea sa o faca CSM, fara sa mai implice pe nimeni din afara, din alta putere.
Rep: Din puterea executiva cum e acum...
GM: Exact, din puterea executiva. Si nici presedintele...
Rep: Si el e parte a puterii executive.
GM: Ei, haideti sa spunem ca este independent. Puterea executiva este, sa spunem, mai politica decat presedintele. Cel putin, e obligat sa nu mai faca parte dintr-un forum sau dintr-o formatiune politica. Si a doua varianta a fost aceea de a se face numirea si la Parchete asa cum se face acum la Inalta Curte de Casatie si Justitie pentru presedinte, vicepresedinti si presedinti de sectii in sensul de a se face propunere de catre CSM, ca urmare a inscrierii si a analizarii propunerilor respective, catre presedinte. Astea-s doua variante, dar opinia majoritara este aceea de a fi scos total si presedintele si factorul politic, ministrul Justitiei, in speta si de la procurori si de la judecatori. Si de a uniformiza cele doua proceduri de numire pentru functiile de conducere.
Rep: Deci, in cazul conducerii Inaltei Curti, opinia majoritara ar fi aceea de eliminare a implicarii presedintelui si sa fie doar propunerea sectiei din CSM
GM: Aceasta a fost doar una dintre variante, in urma discutiilor. Inca nu este luata o decizie in plen, proiectul nu a trecut prin plen, nu a fost aprobat de plen. Mai exista o modificare, o astfel de propunere pe rolul la Camera Deputatilor (sper sa nu gresesc), in sensul de a se modifica, este vorba de articolul 54 in acest sens. Acolo nu s-a ajuns la o opinie, dar se doreste modificarea si s-a pornit de la numirea functiilor de conducere in Parchetul General, nu neaparat pe Inalta Curte de Casatie si Justitie.
Rep: Dar acela este un alt proces care este in Parlament.
GM: Da, este altceva.
Rep: De ce este aceasta nevoie de schimbare a legislatiei in privinta modalitatii de numire a conducerii Inaltei Curti in momentul asta?
GM: Haideti sa pornim de la ce s-a intamplat la nivelul Ministerului Public din luna octombrie anul trecut. De aici aceasta nevoie de a clarifica cat mai bine si a asigura o independenta totala puterii judecatoresti, inclusiv in aceasta numire a functiilor. Cu toate ca, acum va marturisesc nu cred ca cineva poate spune ca Ministrul Justitiei a dat dispozitie procurorului general intr-un anumit moment sa faca sau sa nu faca ceva.
Rep: Ma refeream la modalitatea de numire a conducerii Inaltei Curti ca aici nu stiu sa fi fost mari controverse.
GM: Nu, nu au fost, nici nu au fost probleme, dar nu s-a discutat pe modalitatea de numire a Inaltei Curti. S-a discutat pe modalitatea de numire a conducerii Parchetului de pe langa Inalta Curte de Casatie si Justitie si au fost doua variante, cele pe care vi le-am spus. Evident, in una din opinii, si judecatorii au spus ca daca se va merge pe linia numirii la Parchete in modalitatea de excludere totala a unui factor exterior si sa ramana decizia la CSM, normal trebuie sa fie adusa la zi si procedura de numire la Inalta Curte. Nu s-a discutat. Discutia a fost pe Parchete, pornind de la ce s-a intamplat in octombrie anul trecut.
Rep: Deci ar fi practic o conformizare a legislatiei in oglinda. Daca se schimba la Parchet sa se schimbe si la Inalta Curte. Asta ar fi ideea, nu?
GM: Da, exact. Daca se va face asa la Parchete. Opinia noastra, pornind de la modificarile necesare pe linia Parchetelor, Parchetului de pe langa Inalta Curte, incluzand aici si DNA-ul si DIICOT-ul la fel. Noi am spus ca asa ar fi cel mai bine pentru independenta totala, in sensul in ca numirea sa o faca Consiliul Superior al Magistraturii si evident si opiniile in partea cealalta, au spus ca, in oglinda, ar trebui facut asa si la Inalta Curte. Dar nu este o decizie, este o discutie. Si sunt doua variante de lucru: ori sa se faca si la Parchet asa cum se face si la Inalta Curte de Casatie si Justitie(oricum ar fi mult mai bine decat ce este acum) sau cred ca cel mai bine ar fi sa se faca prin numirea de catre CSM, excluzand total pe cineva din afara sistemului, ceilalti factori.
sursa : Hot News
8 octombrie 2013 by Viorica Crainic
"Ei nu ne pot lua demnitatea nostră, dacă nu le-o dăm noi".
CSM apără reputaţia procurorului Papici în cazul afirmaţiilor premierului Victor Ponta.
Plenul Consiliului Superior al Magistraturii a decis, marţi, că reputaţia profesională a procurorului DNA Lucian Papici a fost afectată de afirmaţiile premierului Victor Ponta, prin care îl consideră pe Papici "băsist, morarist şi macovist" şi spune că a instrumentat "dosare politice".
Plenul Consiliului Superior al Magistraturii a analizat raportul Inspecţiei Judiciare privind cererea procurorului DNA Lucian Papici de apărare a reputaţiei profesionale, formulată în 3 octombrie, în cazul declaraţiilor premierului făcute la adresa sa, după ce procurorul general al României a dispus încetarea delegării lui în funcţia de şef al Secţiei I din DNA.
Membrii Plenului CSM şi-au însuşit raportul Inspecţiei Judiciare şi au admis cererea de apărare a reputaţiei profesionale formulate de procurorul Lucian Papici.
Premierul nu avea dreptul "să extrapoleze nemulţumirile" referitoare la instrumentarea anumitor cauze, iar declaraţiile acestuia prin care îl consideră pe Lucian Papici "băsist, morarist şi macovist" şi spune că a instrumentat "dosare politice" afectează prestigiul acestuia, se arată în raportul IJ.
Premierul Victor Ponta a declarat că se bucură că membrii Consiliului Superior al Magistraturii (CSM) i-au "reparat" onoarea procurorului DNA Lucian Papici şi a întrebat, retoric, dacă CSM i-a reparat acestuia onoarea şi pentru că preşedintele Traian Băsescu "l-a numit pe acesta şantajist", în 2011.
"Mă bucur că CSM i-a reparat onoarea lui Papici, sunt convins că i-a reparat-o şi pentru când Băsescu, în decembrie 2011, spunea că procurorul Papici e un şantajist. Cred că i-a reparat şi onoarea asta, nu ? Sau nu, Băsescu are voie să spună că Papici e un şantajist", a spus Ponta.
Crin Antonescu: Monica Macovei are foşti consilieri în poziţii de decizie în parchete şi instanţe.
Preşedintele Crin Antonescu a susţinut marţi că europarlamentarul PDL Monica Macovei a fost cea care s-a pronunţat în cazul Liviu Dragnea şi care le-a spus procurorilor ce să facă.
"Eu nu am spus niciodată pe niciun fel de proces, pe niciun fel de cercetare ce trebuie să se întâmple. Am spus eu, de pildă, că în cazul Silaghi trebuie să nu înceapă urmărirea sau că e vreun fals? Nu, nu am spus aşa ceva vreodată. Pentru mine cazul Dragnea e relevant, doamna Macovei a spus că, dacă Liviu Dragnea nu va fi trimis în judecată, înseamnă că nu mai avem justiţie în România. Liviu Dragnea trebuie trimis în judecată. Ăsta e doar un exemplu. A făcut nu ştiu câte. Nu e nimic ilegal în asta, dar eu vorbesc ca un om care nu cunosc, nu am promovat, n-am schimbat niciun procuror în viaţa mea", a spus Crin Antonescu.
"Dacă faceţi o listă să vedeţi câţi foşti consilieri de-ai doamnei Macovei sunt în poziţie de decizie în parchete sau chiar în instanţe, o să trageţi poate nişte concluzii că am dreptate, în sensul că îi cunoaşte personal, atâta tot. Doamna Macovei toarnă la Bruxelles şi în alte părţi oameni politici, partide, instituţii din această ţară, Guvernul, asta spune, că influenţăm procurorii şi dumneavoastră nu ştiţi vreun procuror care să fi luat o decizie în folosul său sub influenţa cuiva din USL", a precizat preşedintele PNL.
Varujan Vosganian: Victor Ponta nu s-a simţit niciodată în largul lui cu mine în preajmă.
Ministrul demisionar al Economiei, Varujan Vosganian, a susţinut, marţi, că a demisionat din funcţie pentru a nu complica şi mai mult "situaţia complicată' în care se află Guvernul.
"Am explicat că nu vreau să complic situaţia unui Guvern care şi aşa este într-o situaţie complicată. Ca să nu existe niciun risc de imagine şi pentru că eu nu pot să risc în numele poporului român, am ales această variantă. Sigur că, hai s-o recunoaştem, Victor Ponta nu s-a simţit niciodată în largul lui cu mine în preajmă. Aşa că demisia mea rezolvă şi alte probleme colaterale, care nu sunt ale mele', a punctat Vosganian.
"Până nu primesc confirmarea demisiei mele, eu sunt încă ministru în acest Guvern. Guvernul este într-o situaţie complicată pentru că are de abordat probleme foarte complicate, unele controversate în opinia publică şi chiar într-o dezbatere plină de controverse în Parlament. De asemenea, faptul că investiţiile au o evoluţie foarte modestă, ca să nu spun involuţie, şi consumul este încă redus şi poate inhiba dezvoltarea pe termen lung a economiei româneşti sunt teme care complică situaţia Guvernului', a spus el.
Valeriu Zgonea: Holocaustul, o tragedie umană uriaşă care nu trebuie să se mai repete.
Plenul Camerei Deputaţilor a adoptat astăzi, Declaraţia privind comemorarea victimelor Holocaustului, document în care se solicită Guvernului să acorde întreaga susţinere pentru continuarea programelor de comemorare şi studiere a Holocaustului.
"Holocaustul a intrat în conştiinţa publică că o tragedie umană uriaşă şi un lucru este incontestabil, că această tragedie nu trebuie să se mai repete vreodată în istoria Românei", a afirmat Valeriu Zgonea, la Camera Deputaţilor.
"Consider că aceste evenimente trebuie să fie dedicate cunoaşterii reciproce, toleranţei, libertăţii şi civilizaţiei. Astfel de momente nu au ca scop să treacă în revistă ororile istoriei, ci să trezească în noi acea conştiinţă care va face imposibilă repetarea acestei tragedii", a afirmat Zgonea, arătând că părinţii trebuie să le spună copiilor despre Holocaust şi să le insufle acele valori care se opun oricărei manifestări de tip rasial.
Victor Ponta : Daniel Chiţoiu să preia interimatul la Ministerul Economiei.
Potrivit Biroului de presă al Guvernului, urmează ca şeful Executivului să facă, în maximum 45 de zile, în conformitate cu legile în vigoare, o nouă propunere pentru portofoliul acestui minister.
Preşedintele PNL, Crin Antonescu, a declarat luni că interimatul la Ministerul Economiei va fi asigurat de Daniel Chiţoiu.
Victor Ponta a susţinut marţi dimineaţă că Ministerul Economiei funcţionează fără nicio sincopă sub conducerea ministrului interimar Daniel Chiţoiu până la desemnarea unui nou ministru, în baza propunerii care revine Partidului Naţional Liberal.
PDL : Cere Avocatului Poporului ridicarea excepţiei de neconstituţionalitate la Ordonanţa de Urgenţă privind insolvenţa.
PDL a transmis Avocatului Poporului solicitarea de ridicare a excepţiei de neconstituţionalitate cu privire la articolul 81 din Ordonanţa de Urgenţă privind insolvenţa.
"Vă adresăm solicitarea, ca în baza art. 146 lit. d) din Constituţie şi a art. 13 lit. f) din Legea nr. 35/1997 privind organizarea şi funcţionarea instituţiei Avocatul Poporului de a ridica o excepţie de neconstituţionalitate în faţa Curţii Constituţionale care să aibă ca obiect art. 81 din Ordonanţa de urgenţă nr. 91/2013 privind procedurile de prevenire a insolvenţei şi de insolvenţă, publicată în Monitorul Oficial nr. 620 din 4 octombrie 2013", se arată în sesizarea adresată de PDL lui Anastasiu CRIŞU, Avocatul Poporului.
"În cazul în care activitatea debitorului se află sub incidenţa prevederilor Legii audiovizualului nr. 504/2002, cu modificările şi completările ulterioare, ca urmare a deschiderii procedurii şi până la data confirmării planului de reorganizare, se suspendă licenţa audiovizuală, în sensul Legii nr. 504/2002, cu modificările şi completările ulterioare, cu începere de la data primirii comunicării de către Consiliul Naţional al Audiovizualului. În planul de reorganizare vor fi prevăzute condiţiile de exercitare a dreptului de a difuza, într-o zonă determinată, un anumit serviciu de programe, condiţii ce vor fi supuse aprobării prealabile a Consiliului Naţional al Audiovizualului".
PDL consideră că prin această prevedere se încalcă mai multe articole din Constituţie.
Radu Stroe : Întâlnire cu omologul său francez Manuel Valls pe tema romilor.
Ministrul român de Interne Radu Stroe s-a întâlnit luni seara, la Luxemburg, cu omologul său francez Manuel Valls, discutând în special despre "problema taberelor ilegale ale populaţiei rome".
Valls a sosit luni la Luxemburg, unde marţi va avea loc o reuniune a miniştrilor europeni de Interne, pe tema naufragiului din Lampedusa, soldat, potrivit unui bilanţ provizoriu, cu cel puţin 232 de morţi.
"Manuel Valls s-a întâlnit cu omologul său român, pentru a discuta probleme de interes comun", "bilaterale" şi, "în special, problema taberelor ilegale ale populaţiei rome", a declarat pentru AFP o sursă din anturajul ministrului francez de Interne.
Valls a declarat, în septembrie, că o majoritate a romilor nu doreşte să se integreze în Franţa, aceste afirmaţii provocând critici inclusiv din partea unor politicieni de stânga. De asemenea, el a afirmat că romii care se află în Franţa au "vocaţia de a se întoarce în România sau Bulgaria".
Franţa a apreciat că, în prezent, condiţiile de aderare a celor două state la spaţiul Schengen nu sunt întrunite.
Ministrul francez de Interne urmează să se deplaseze marţi dimineaţa, la Forbach, în estul Franţei, pentru a susţine politica de securitate a Guvernului.
El se va întoarce, marţi după-amiază, la Luxemburg pentru o reuniune oficială cu omologii săi europeni.
Senatul : Aprobă numirea lui Liviu Sebastian Jicman ca vicepreşedinte al ICR.
Senatorii din Comisia pentru cultură şi cei din Comisia pentru politică externă au avizat favorabil în unanimitate, anterior, candidatura pentru funcţia de vicepreşedinte al Institutului Cultural Român (ICR) a lui Jicman, apreciind că acesta întruneşte condiţiile necesare pentru a exercita această funcţie.
Liviu Sebastian Jicman, în prezent consilier local la Sectorul 6, a fost propus de PNL pentru funcţia de vicepreşedinte al Institutului Cultural Român (ICR).
Candidatura sa a întrunit 100 de voturi "pentru", fiind de asemenea exprimate cinci voturi "împotrivă" şi cinci abţineri. Liviu Sebastian Jicman, în vârstă de 32 de ani, este în prezent consilier local la Primăria Sectorului 6.
Anterior, Jicman a fost director de cabinet al ministrului Culturii, manager cultural la Departamentul PR al Teatrului "Masca" Bucureşti, consilier al preşedintelui Autorităţii Naţionale pentru Restituirea Proprietăţilor, asistent la cabinetul ministrului Sănătăţii şi consilier la Senat.
Belgianul Francois Englert şi britanicul Peter Higgs, laureaţi ai Premiului Nobel pentru Fizică 2013.
Laureaţii premiului Nobel pentru Fizică 2013, anunţaţi astăzi de Academia regală suedeză din Stockholm, sunt belgianul Francois Englert şi britanicul Peter Higgs, anunţă AP şi AFP.
Cei doi fizicieni au pus fundamentele teoretice ale modului în care particulele subatomice au dobândit masă. Teoriile celor doi au fost confirmate anul trecut de descoperirea bosonului Higgs, aşa-numita particulă a lui Dumnezeu.
ActiveWatch şi Asociaţia pentru Monitorizarea Justiţiei reclamă la Comisia Europeană declaraţiile lui Ponta despre Papici şi dosarul referendumului.
ActiveWatch şi Asociaţia pentru Monitorizarea Justiţiei (AMJ) au sesizat Comisia Europeană în legătură cu declaraţiile premierului Victor Ponta referitoare la Lucian Papici, dar şi la alţi magistraţi implicaţi în dosarul referendumului, reclamându-le ca "atacuri la adresa independenţei justiţiei". ActiveWatch şi AMJ s-au adresat preşedintelui Comisiei Europene, Jose Manuel Barroso, vicepreşedintelui CE şi comisarul pentru Justiţie Viviane Reding, comisarului european pentru Afaceri Interne, Cecilia Malmstrom, şi secretarului general al CE, Catherine Day Civil. Cele două organizaţii susţin, în scrisoarea trimisă reprezentanţilor CE, că ultimele declaraţii publice ale prim-ministrului Victor Ponta "aduc o gravă atingere bunului mers al justiţiei în România".
Astfel, potrivit acestora, într-un interviu acordat unui post de televiziune în 2 octombrie, premierul şi-a exprimat opinia cu privire la activitatea fostului şef al Secţiei I din Direcţia Naţională Anticorupţie (DNA) Lucian Papici, pe care l-a acuzat că ar fi făcut "dosare politice" şi că "e un procuror băsist", declaraţiile fiind făcute în contextul revocării lui Papici din funcţia de conducere la DNA, înainte de expirarea mandatului care îi fusese prelungit, cu o săptămână în urmă, până în decembrie 2013.
CE: Raportul MCV pentru România va fi publicat la începutul anului 2014.
Raportul privind Mecanismul de Cooperare şi Verificare pentru România va fi publicat la "începutul anului 2014", a anunţat marţi, într-o conferinţă de presă, purtătorul de cuvânt al Comisiei Europene, Mark Gray.
Întrebat de sesizarea ActiveWatch şi a Asociaţiei pentru Monitorizarea Justiţiei privind situaţia de la DNĂ, oficialul european a precizat că următorul raport MCV va aborda şi acest subiect.
"Nu sunt la curent cu această scrisoare. Dar ştiu că CE a primit o serie sesizări de la organizaţiile non-guvernamentale privind situaţia DNA din România din ultimele zile, provocată de unele dispute referitoare la numirea unor procurori (...) Comisia nu a comentat, nu comentează şi nu va comenta numirile individuale, cazurile particulare ale unor procurori. Nu acesta este rolul nostru. Comisia Europeană va aborda, cu siguranţă, situaţia de la DNA în următorul raport, care va fi publicat la începutul anului viitor", a spus purtătorul de cuvânt.
"În toate rapoartele sale, Comisia Europeană a identificat DNA ca una dintre cele mai eficiente instituţii care au permis României să progreseze în îndeplinirea obiectivelor din cadrul MCV. DNA are un palmares puternic în ceea ce priveşte independenţa şi obiectivitatea", a mai spus Gray.
Martin Harris : Eu consider că DNA este o instituţie care are o performanţă foarte bună în România
Ambasadorul Marii Britanii în România, Martin Harris, spune că DNA "are o performanţă foarte bună în România" şi că pentru această instituţie este foarte important că "are personal, independenţă şi sprijinul tuturor pentru a continua această realizare". Ambasadorul britanic a spus că de când a venit în România, în urmă cu trei ani, a existat un progres semnificativ în lupta împotriva corupţiei şi a reformei în Justiţie.
"În ceea ce priveşte MCV, eu am venit în România acum trei ani. Am marcat un progres foarte semnificativ în ceea ce priveşte lupta împotriva corupţiei şi a reformei în Justiţie. Eu consider că este un trend pozitiv şi consider că instituţii ca ANI şi DNA au făcut mult în acest sens. Cred că pentru DNA este foarte important că, în continuare, are personal, independenţă şi sprijinul tuturor pentru a continua această realizare importantă pentru România. Eu consider că DNA este o instituţie care are o performanţă foarte bună în România", a spus Harris, în contextul în care a fost întrebat de jurnalişti, la Cluj, care este viziunea Marii Britanii despre procesul de aderare a României la Schengen şi dacă acest demers ar fi afectat, la fel ca şi MCV, de schimbările recente de procurori.
Miercuri, 9 octombrie 2013, temperaturile maxime vor fi cuprinse între 13 și 19 grade, iar cele minime între 2 și 12 grade, ușor mai coborâte în depresiuni. Cerul va fi temporar noros și va ploua slab local în vestul și sud-vestul țării, iar în a doua parte a intervalului și în sud și pe arii restrânse în rest. Dimineața și noaptea în regiunile extracarpatice se va semnala ceață, posibil asociată izolat cu burniță. Vântul va sufla slab și moderat, cu unele intensificări pe crestele montane.
În Bucureşti, temperatura maximă va fi de 16…17 grade, iar cea minimă de 6…8 grade. Cerul va fi temporar noros, iar seara și noaptea vor fi condiții ca trecător să plouă slab. Dimineața se va semnala ceață, iar vântul va sufla slab până la moderat.
Ion Voicu s-a născut pe 8 octombrie 1923 la București, într-o familie de muzicieni de etnie romă: bunicul său, Nicolae Voicu, fusese violoncelist, iar tatăl său, Ștefan Voicu, a cântat la vioară și contrabas. Nu doar Ion Voicu, ci și frații săi au îmbrățișat cariere artistice, Marian și Mircea Voicu alegând pianul, iar Gheorghe Voicu, contrabasul. Ion Voicu a fost vărul primar al violonistului și dirijorului de folclor Ionel Budișteanu. Pe la vârsta de 4-5 ani, după cum avea să povestească mai târziu, Ion își dorea să primească o vioară mică, iar de Paște chiar avea să capete un asemenea cadou. Încântat peste măsură micuțul nu s-a desprins toată ziua de vioară, iar până seara deja reprodusese toate melodiile pe care le cunoștea. Impresionată de talentul lui, dar mai ales văzându-i perspectivele de bun muzician, mama lui Ion Voicu i-a luat profesor de vioară un student de la Conservator. La șase ani, Ion Voicu a început studiul viorii. Cu studentul de la Conservator, micul Ion a studiat câțiva ani, până când tânărul profesor s-a declarat depășit de micul său elev și le-a recomandat părinților să-i găsească un profesor mai bun. Printre cei care l-au inițiat pe Ion Voicu în studiul viorii s-au aflat Garabet Avakian și Vasile Filip, pentru ca la 14 ani să dea examenul de admitere la "Academia Regală de Muzică", unde a intrat direct în anul V.
Fiind admis la Academia Regală de Muzică din București, a reușit să absolve cursurile, care durau șapte ani, în doar trei ani, în 1940. Profesor și îndrumător i-a fost Constantin Niculescu.
Primul său loc de muncă a fost cel de violonist în Orchestră Națională Radio, dirijată de celebrul dirijor olandez Willem Mengelberg. Mengelberg nu a fost mulțumit la început de el și i-a cerut lui Ion Voicu să-și părăsească locul din orchestră și să poftească afară: violonistul cunoștea foarte bine lucrarea pe care o repetau, se plictisea și se foia pe scaun. Directorul de pe atunci al Orchestrei Radio era renumitul Theodor Rogalski, care a intuit uriașul pontențial al tânărului Ion Voicu și l-a sprijinit, rugându-l pe Mengelberg să accepte să-l audă cântând o piesă. După ce Voicu a interpretat câteva partituri de Bach, Beethoven și Mendelssohn Bartholdy, Mengelberg a spus:
„Acum înțeleg, el nu e făcut să fie component al unei orchestre. Este făcut pentru o carieră solistică.”
A devenit solistul acestui ansamblu, uimind criticii acelei vremi. La unul din concertele sale a atras atenția lui George Enescu, care i-a oferit lecții gratuite.
Din 1954, Ion Voicu a studiat la Conservatorul Ceaikovski cu violoniști celebri ca George Enescu și David Oistrakh. În cei 50 de ani de carieră, Ion Voicu a susținut sute de concerte în întrega lume: la Paris, New York, Londra, Roma, Viena, Tokyo sau Berlin. Cele peste 100 de LP-uri și CD-uri cu înregistrări ale concertelor sale i-au adus faima peste tot. De la opere uitate și readuse în actualitate, până la lucrări noi, scrise special pentru el de compozitori români și străini, din repertoriul lui Voicu nu a lipsit nimic. A cântat alături de Yehudi Menuhin, David Oistrakh, Leonid Kogan sau Igor Oistrah. Prin Decretul nr. 3 din 13 ianuarie 1964 al Consiliului de Stat al Republicii Populare Române, solistului concertist Ion Voicu i s-a acordat titlul de Artist al Poporului din Republica Populară Română „pentru merite deosebite în activitatea desfășurată în domeniul teatrului, muzicii și artelor plastice”. Statul român i-a dat maestrului în folosință o vioară „Stradivarius”, fabricată în 1702, care a aparținut lui Joseph Joachim. Ion Voicu a fost primul violonist român care a cântat la o vioară Stradivarius. Vioara Stradivarius a fost achiziționată de statul român, în 29 august 1956, de la firma Henry Werro, la prețul de 80.000 de franci elvețieni. La 7 septembrie 1956, Ministerul Culturii și maestrul Ion Voicu au încheiat un contract de comodat care avea ca obiect darea în folosință a viorii. Contractul de comodat a încetat în 1986, când Ion Voicu a restituit instrumentul Filarmonicii "George Enescu". Ulterior, vioara a ajuns în posesia Muzeului Național de Artă al României. În 5 ianuarie 1990, Ion Voicu a ridicat vioara Stradivarius, care a rămas posesia familiei, după moartea sa, în 1997. Pe 9 martie 2007, după îndelungate discuții cu Ministerul Culturii și Cultelor, Mădălin Voicu a predat vioara ministrului culturii, Adrian Iorgulescu.
Ion Voicu a fost directorul Filarmonicii "George Enescu" din București timp de zece ani. A contribuit la crearea "Orchestrei de Cameră" în 1969 cunoscută în întreaga Europă și prezentă la cele mai importante festivaluri muzicale internaționale. Aceasta este în prezent condusă de fiul său, Mădălin Voicu.
2009: Herţa Müller, scriitoare și traducătoare germană originară din România, primește Premiul Nobel pentru Literatură.
1889: Nina Arbore, pictoriță, graficiană româncă (d. 1942)
1930: Tōru Takemitsu, compozitor japonez (d. 1996)
1947: Monica Pillat, prozatoare și poetă româncă
1986: Adela Popescu, actriță și interpretă româncă de muzică ușoară
2001: Mongo Beţi, scriitor camerunez (n. 1923)
2011: Dennis Ritchie, unul din creatorii limbajului de programare C și al sistemului de operare UNIX (n. 1941)
"După ce ştii totul, vine îndoiala"( Camil Petrescu)
Preşedintele Traian Băsescu : Nu eu am 70% în Parlament.
Preşedintele Traian Băsescu a afirmat luni, cu privire la evoluţia proiectului Roşia Montană, că nu el este cel care are o majoritate de 70% în Parlament.
"Nu eu am 70% în Parlament. Aţi observat vreo majoritate pro preşedinte prin Parlament? Poate se va forma, nu zic nu", a declarat Băsescu, la Palatul Cotroceni, cu privire la proiectul Roşia Montană.
Răspunsul preşedintelui a venit ca răspuns la întrebarea privind posibilităţile de acţiune pe care le are în cazul Roşia Montană.
Cristian Preda: Am cerut PE invalidarea mandatului lui Ovidiu Silaghi.
Eurodeputatul PDL Cristian Preda a declarat, luni, pentru MEDIAFAX că a trimis preşedintelui PE, Martin Schulz, şi preşedintelui Comisiei de afaceri juridice (JURI) o solicitare că mandatul lui Ovidiu Silaghi să nu fie validat, pe motiv că un urmărit penal nu poate respecta reputaţia PE.
Preda susţine că europarlamentarii trebuie informaţi în legătură cu intenţiile fostului ministru român al Transporturilor: eurodeputaţii "trebuie să ştie că, validând mandatul lui Silaghi, acceptă interpretarea" acestuia, care foloseşte calitatea de membru al PE "ca un scut în faţa justiţiei din România".
Cererea de invalidare a mandatului lui Ovidiu Silaghi se bazează pe o serie de prevederi din Regulamentul de procedură al PE. Articolul 1 din Anexa 1 a Regulamentului menţionează faptul că eurodeputaţii trebuie să respecte câteva "principii generale de conduită: acţiunea dezinteresată, integritatea, trasnparenţa, conştiinciozitatea, cinstea, responsabilitatea şi respectarea reputaţiei Parlamentului". Totodată, comisia de verificare a validităţii mandatelor "ar trebui să pună întrebări privind sărirea mai multor poziţii din lista PNL" de la europarlamentarele din 2009, a mai precizat Cristian Preda. Partidul Naţional Liberal a obţinut cinci mandate de europarlamentar la alegerile din 2009. Ovidiu Silaghi era plasat pe locul 7, iar Eduard Hellvig, pe 14.
Mandatul unui europarlamentar intră în vigoare după ce statul respectiv trimite la Parlamentul European numele acestuia. Înainte de a putea participa la lucrările Legislativului de la Strasbourg, eurodeputatul trebuie să declare în scris că nu deţine o funcţie incompatibilă cu cea de deputat în Parlamentul European, se arată în Regulamentul de Procedură.
Teodor Baconschi: Titus Corlăţean nu se ocupă de Schengen, dar politizează MAE.
Vicepreşedintele Partidului Mişcarea Populară Teodor Baconschi l-a acuzat luni pe actualul ministru de Externe, Titus Corlăţean, că ar fi abandonat o serie de proiecte importante pentru România, între care aderarea la spaţiul Schengen şi votul prin corespondenţă.
"România are un ministru de Externe, şi anume Titus Corlăţean, şi în agenda sa publică nu figurează o serie de teme importante. Când am părăsit Externele, România convenise cu cei 26 de parteneri din UE un calendar de acces în spaţiul Schengen în două etape: martie 2012 - octombrie 2012. Îl rog pe domnul ministru Corlăţean să ne spună de ce a abandonat acest proiect de importanţă naţională şi ce demersuri întreprinde pe plan extern pentru că perspectiva aderării noastre la Spaţiul Schengen să reintre în actualitate", a arătat Baconschi, într-o conferinţă de presă.
"Două cazuri concrete şi inacceptabile, la fel ca şi celelalte, sunt numirea în calitate de consul general al României la Barcelona a şefului PSD Spania şi mai recentă numire a jurnalistei Corina Drăgotescu la consulatul general al României la Los Angeles. Aşteptăm lista cu toate aceste abuzuri făcute în detrimentul calităţii politicii noastre externe", a afirmat Baconschi.
Victor Ponta : Nu am vrut ca Guvernul să aibă o răspundere, dar vom plăti.
Premierul Victor Ponta a declarat, luni, că în cazul proiectului Roşia Montană a dorit ca Guvernul să nu aibă o răspundere asupra acestuia, pentru a nu plăti despăgubiri, însă a precizat că "în mod sigur" compania canadiană va intenta un proces şi cel mai probabil se vor plăti despăgubiri.
Ponta a afirmat că în proiectul Roşia Montană era şi o parte avantajoasă legată de investiţii şi de locuri de muncă, iar acum partea dezavantajoasă va fi aceea că statul român va avea "în mod sigur" un proces cu societatea care urma să demareze proiectul.
El a susţinut nu a dorit să dea Guvernul o decizie în acest caz, iar statul să fie obligat la despăgubiri, acesta fiind motivul pentru care a înaintat proiectul pentru o decizie în Parlament.
Ponta a fost întrebat care este ordinul de mărime al eventualelor despăgubiri pentru proiectul Roşia Montană.
"Ordinul este legat de faptul că cei de la Roşia Montană, mă rog, compania, din 1998, dar mai ales din 2005, de când a venit Traian Băsescu preşedinte, au avut asigurări ferme din partea preşedintelui că proiectul se va face, şi, sigur, există contracte, există avize, acum, dacă nu se face, în mod cert vor cere despăgubiri. Cât vor cere şi ce se va întâmpla nu ştiu să vă spun. În mod sigur însă nu va exista răspunderea Guvernului şi eu trebuia să am grijă să nu existe o răspundere a Guvernului, pentru că până la urmă Guvernul de unde dă bani? Tot din banii cetăţenilor români, nu?", a afirmat Ponta.
Ponta a fost întrebat cine va plăti în final eventualele despăgubiri. "Probabil că o să plătim toţi, probabil că o să plătim toţi şi cred că e corect să spunem acest lucru, faptul că la un moment dat vom plăti cu toţii. Repet, banii publici sunt tot de la cetăţenii acestei ţări", a răspuns Ponta.
"Acea companie s-a bazat în ultimii nouă ani pe declaraţiile publice de susţinere şi de realizare a proiectului făcute de Traian Băsescu. Văd că aţi uitat că cel care a fost marele promotor şi autorul proiectului este Traian Băsescu. Acum o să plătim cu toţii, ce să facem?", a mai susţinut Ponta.
Crin Antonescu: Proiectul Roşia Montană poate fi votat în Parlament şi fără PNL.
Preşedintele Senatului, Crin Antonescu, a declarat că proiectul Roşia Montană poate fi adoptat în Parlament şi fără sprijinul Partidului Naţional Liberal.
"Proiectul poate fi votat şi fără PNL. PNL nu e majoritar în Parlamentul României", a afirmat Antonescu, luni, după şedinţa grupurilor parlamentare ale PNL.
Liderul liberalilor consideră că Opoziţia nu ar avea argumente pentru o moţiune de cenzură în cazul proiectului Roşia Montană.
"Nu cred că opoziţia actuală are argumente şi prestigiu privind o moţiune de cenzură", a mai spus Antonescu. Întrebat ce le transmite sindicaliştilor din regiune în urma mesajului "să poată trăi cu crima de la Roşia Montană", Antonescu a spus: "Nu am comis nicio crimă (...) Iar apropo de crime pe care nu le-am comis... Eu înţeleg opţiunea sindicatelor de acolo şi celor mai mulţi dintre oamenii de acolo, am vorbit şi în conferinţa de presă de astăzi despre ea, nu are niciun rost să ne acuzăm unii pe alţii de crimă".
Lucia Varga: Trebuie respectată legislaţia existentă în aprobarea proiectului de la Roşia Montană.
Ministrul delegat pentru Ape şi Păduri, Lucia Vargă, susţine că, în procesul de aprobare a proiectului de la Roşia Montană, trebuie respectată legislaţia existentă, în care sunt transpuse directivele europene în domeniu, proiectul de lege trimis în Parlament fiind unul care dă derogări. Lucia Vargă, care conduce Departamentul pentru Ape, Păduri şi Piscicultură din cadrul Ministerului Mediului, nu a avut de avizat proiectul de lege care reglementează proiectul de exploatare minieră de la Roşia Montană, aprobat de Guvern în şedinţa din 27 august şi înaintat Parlamentului.
"Am formulat nişte observaţii. Sper că, odată ajuns în Parlament (proiectul, n.r.), să pot spune mai multe", a declarat pentru MEDIAFAX Lucia Varga.
Consider că această lege este una specială care dă derogări", mai spune Vargă, arătând că aprobarea proiectului minier ar trebui condiţionată de respectarea legislaţiei existente în care au fost transpuse directivele europene în domeniu. "Trebuie să respectăm ad literam directivele europene", subliniază ministrul delegat. Totodată, ea consideră că "principiul precauţiei trebuie să primeze" în luarea unei decizii, cunoscându-se faptul că "proiectele miniere au un impact semnificativ asupra mediului", şi că trebuie cântărite beneficiile economice şi sociale, pe de-o parte, şi costurile de mediu, pe de cealaltă parte.
Mariana Câmpeanu: Este exclusă restricţionarea liberei circulaţii în UE pentru lucrătorii români şi bulgari, de la 1 ianuarie 2014.
Ministrul Muncii, Familiei, Protecţiei Sociale şi Persoanelor Vârstnice, Mariana Câmpeanu, a declarat, luni, pentru AGERPRES, la finalul vizitei oficiale întreprinse în Olanda, că nu se mai poate pune problema restricţionării liberei circulaţii în Uniunea Europeană pentru lucrătorii români şi bulgari, de la 1 ianuarie 2014, iar autorităţile din Regatul Ţărilor de Jos sunt preocupate de combaterea eficientă a exploatării lucrătorilor migranţi şi a dumpingului social.
"Am ajuns, duminică după-amiază, în Olanda şi am avut la Ambasada României o întâlnire de lucru cu reprezentanţi de marcă ai mediului guvernamental, social şi de afaceri, cu participarea consulului general onorific al României şi a ambasadorului Olandei în România, Matthijs van Bonzel. Practic, am abordat temele conferinţei de azi (luni - n.r.) la nivel înalt care au vizat libera circulaţie a lucrătorilor în Uniunea Europeană. Foarte multe discuţii s-au axat pe găsirea celor mai bune metode pentru a combate exploatarea lucrătorilor migranţi şi a dumpingului social', a spus Mariana Câmpeanu.
"De altfel, în urma discuţiilor care au avut loc, atât în sesiunea plenară a reuniunii, cât şi în sesiunile tematice, a rezultat o opinie aproape unanimă că nu putem să restricţionăm libera circulaţie a lucrătorilor, dar, în acelaşi timp, trebuie să le asigurăm drepturi egale cu ceilalţi cetăţeni ai ţării unde ei merg să lucreze', a adăugat Câmpeanu.
Liviu Voinea: Un draft al bugetului va fi gata până la mijlocul lui octombrie.
"Procesul privind elaborarea bugetului va fi diferit decât în anii trecuţi, pentru că trebuie să treacă şi pe la Uniunea Europeană. Nu doar pentru România, pentru toate ţările europene. Începând cu acest an s-a intrat în aşa-numitul semestru european, deci inclusiv Germania trebuie să ceară la Bruxelles aprobarea pentru buget, ceea ce vom face şi noi. Va exista, deci, un draft al bugetului până la mijlocul lunii octombrie. Până atunci vom clarifica care este baza de pornire, deci care sunt veniturile pe care ne putem baza în mod prudent anul viitor, deficitul se cunoaşte - 2 la sută din PIB -, pe care îl putem avea anul viitor şi, în interiorul acestei anvelope, unde se pot duce banii. Sigur că nu se pot duce în toate părţile, fie poate să scadă CAŞ, poată să scadă TVA, pot să crească investiţiile. Trebuie şi o prioritizare şi între obiectivele bugetare pentru anul viitor", a explicat ministrul.
Sorin Oprescu : Le-a cerut deputaţilor să adopte reguli clare în ceea ce priveşte adopţia câinilor.
Primarul Capitalei, Sorin Oprescu, a declarat luni în faţa deputaţilor din Comisiile juridică şi pentru administraţie că doreşte introducerea în legea câinilor comunitari a unor reguli clare în ceea ce priveşte adopţia câinilor.
"Apreciez celeritatea discuţiilor legate de acest lucru (legea câinilor - n.r.). Se petrece acest lucru după un accident tragic, pe care nimeni dintre cei care sunt afară nu şi l-au dorit. Vă vorbesc despre setul de amendamente care să poată să descătuşeze administraţiile locale şi să poată să dispară masa de câini de pe străzi", a spus Oprescu luni, în cadrul dezbaterilor din Parlament. Edilul-şef al Capitalei a propus ca autorităţile locale să poată lua măsuri de urgenţă, cu avizul Autorităţii Sanitare Veterinare, dacă se constată că numărul de câini creşte semnificativ iar cetăţenii se află în pericol.
"A fost o cedare de-a lungul anilor a consiliilor locale la o înţelege şi la protocoale semnate cu partidele politice de-a lungul timpului. Reteritorializarea lor nu este în regulă", a afirmat Oprescu.
Livia Stanciu : Propusă de CSM pentru un nou mandat la şefia ÎCCJ.
Secţia pentru judecători a Consiliului Superior al Magistraturii (CSM) decis, luni, înaintarea către preşedintele României a propunerii de reînvestire a Liviei Stanciu la şefia Înaltei Curţi de Casaţie şi Justiţie (ÎCCJ).
"În urma interviului organizat luni, Secţia pentru judecători a CSM a hotărât, cu majoritate de voturi, înaintarea preşedintelui României a propunerii de reînvestire a doamnei judecător dr. Livia - Doina Stanciu în funcţia de preşedinte al Înaltei Curţi de Casaţie şi Justiţie", se arată într-un comunicat al CSM transmis AGERPRES. Livia Stanciu şi-a prezentat luni proiectul de management şi a răspuns la întrebările membrilor CSM timp de aproximativ cinci ore, fiind singurul candidat înscris pentru şefia Instanţei Supreme.
Potrivit unor surse judiciare, propunerea Liviei Stanciu în funcţia de preşedintele al ÎCCJ pentru un nou mandat a fost luată cu şase voturi "pentru'' şi trei "împotrivă".
România : Participă la Salonul internaţional de mobilă de la Paris.
România participă pentru a patra oară cu pavilion naţional la Salonul internaţional de mobilă de la Paris, "Maison & Object", care, anul acesta, se desfăşoară între 6 şi 10 septembrie, informează, luni, Ministerul Economiei. Sub brand-ul sectorului de mobilă Style, Comfort, Durability - Romanian Furniture, pe o suprafaţă de 426 de metri pătraţi, 15 firme româneşti expun produse adaptate pieţei franceze, respectiv mobilier realizat din lemn de răşinoase cu finisaje patinate, mobilier stil clasic, mobilier tapiţat, mobilier din fier forjat în combinaţie cu lemn masiv, obiecte decorative din sticlă, ceramică şi porţelan.
Potrivit Ministerului Economiei, participarea companiilor româneşti de profil constituie o bună ocazie pentru stabilirea de noi contacte cu potenţiali parteneri de afaceri, precum şi consolidarea relaţiilor comerciale şi de parteneriat existente cu societăţi de profil din Franţa şi din alte ţări, cu efecte benefice asupra extinderii şi modernizării gamei de produse şi creşterii exporturilor de mobilier. Oamenii de afaceri români prezenţi la Salon au avut încă din prima zi întâlniri de lucru, creându-se, astfel, premisele pentru creşterea exporturilor pe această piaţă tradiţională din Uniunea Europeană şi pentru identificarea unor noi oportunităţi de atragere de investiţii în ţara noastră, precizează ME.
Salonul "Maison & Objet' este una dintre cele mai importante manifestări europene şi mondiale din domeniu, la actuala ediţie participând peste 2.000 de expozanţi din 62 de ţări, organizatorii estimând peste 70.000 de vizitatori, din care circa 55% din afara Franţei.
Victor Orban : Analiştii de la Londra sunt echivalentul modern al oamenilor de ştiinţă sovietici.
Guvernul ungar este precaut şi anticipează pentru 2014 o creştere economică de 2%, sub estimările analiştilor de la Londra, care sunt echivalentul modern al oamenilor de ştiinţă sovietici, a declarat premierul Victor Orban, reiterând şi un ultimatum dat băncilor în privinţa creditelor în valută.
"Executivul Ungariei este mai precaut decât unii analişti de la Londra, care sunt echivalentul modern al oamenilor de ştiinţă sovietici, şi prognozează o creştere a PIB de 2% în 2013", a afirmat Orban la deschiderea sesiunii de toamnă a Parlamentului de la Budapesta.
Analiştii din Londra ai Bank of America Merrill Lynch sunt printre cei mai optimişti în privinţa perspectivelor economiei ungare, anticipând un avans al PIB de 2,6% în 2014.
Economia Ungariei va avansa anul viitor cu 1,5%, conform analiştilor intervievaţi de Reuters.
"Este obligaţia morală a băncilor să modifice contractele de împrumut. Cerem băncilor să suporte cea mai mare parte a pierderilor generate de modificarea cursului de schimb valutar. Dacă nu o vor face până la 1 noiembrie, guvernul va lua măsuri", a spus premierul.
Rusia : Îndeamnă Siria să plaseze sub control internaţional arsenalul chimic.
Statele Unite sunt pregătite să discute cu Rusia pentru a determina dacă propunerea de plasare a arsenalului chimic sirian sub control internaţional este credibilă, a declarat un consilier prezidenţial american, citat de AFP.
Consilierul prezidenţial Ben Rhodes a avertizat însă că Washingtonul nu va diminua presiunile asupra Damascului.
John Kerry : Bashar al-Assad nu are intenţia de a preda armele chimice din Siria.
Secretarul de Stat american, John Kerry, a declarat, luni, la Londra că arsenalul chimic al Siriei este controlat de trei lideri, printre care şi preşedintele Bashar al-Assad, care nu are nici intenţia, nici puterea de a-l preda comunităţii internaţionale.
"Armele chimice din Siria pe care le supraveghem în prezent se află sub controlul unei reţele foarte strânse din cadrul regimului sirian. Bashar al-Assad, fratele său Maher al-Assad şi un general sunt cele trei persoane care deţin controlul asupra deplasărilor şi folosirii armelor chimice", a afirmat el.
"Nu avem îndoieli privind lanţul de responsabilităţi", a adăugat Kerry.
Întrebat referitor la ce ar putea face Guvernul sirian pentru a evita eventualele atacuri din partea Statelor Unite, şeful diplomaţiei americane a răspuns: "Bineînţeles că el (Bashar al-Assad) ar putea preda integral comunităţii internaţionale arsenalul său chimic, săptămâna următoare, fără întârziere (...). Însă el nu este pregătit s-o facă şi nu poate", a adăugat secretarul de Stat.
Bashar al-Assad : A avertizat SUA.
Preşedintele sirian Bashar al-Assad a avertizat, luni, Statele Unite împotriva oricărui atac împotriva regimului său, cerând Washingtonului să "se aştepte la orice" în caz de acţiune.
"Trebuie să vă aşteptaţi la orice", a declarat Bashar al-Assad în cadrul unui interviu televizat difuzat de CBS. "Guvernul (sirian) nu este singurul actor din regiune. Există diferite partide, diferite facţiuni, diferite ideologii", a adăugat el, fără să excludă folosirea armelor chimice "dacă rebelii sau teroriştii din regiune sau orice alt grup le au în posesie".
Liderul sirian i-a îndemnat pe membrii Congresului SUA, care urmează să se pronunţe pe tema unei rezoluţii privind o intervenţie în Siria, să ceară Administraţiei de la Washington dovezile despre atacul chimic produs la Damasc pe 21 august.
"Întreaga lume este dezamăgită de Administraţia Obama. Noi sperăm că va fi diferită de Administraţia George W. Bush", a continuat Bashar al-Assad.
"John Kerry nu a prezentat nicio dovadă. În zona unde se spune că noi am fi utilizat arme chimice, există doar imagini şi afirmaţii. Dar noi nu eram în acea zonă", a subliniat liderul de la Damasc.
Israel : A instalat elemente antirachetă în apropiere de Ierusalim.
Potrivit corespondentului AFP, o baterie antirachetă a fost pusă în funcţiune la vest de Ierusalim.
Un purtător de cuvânt al armatei a refuzat să comenteze decizia de instalare a elementelor antirachetă.
"Am procedat la o evaluare a situaţiei de securitate şi am stabilit că Israelul nu trebuie să sporească nivelul de alertă în contextul situaţiei din Siria", a declarat Moshe Yaalon, ministrul israelian al Apărării.
"Nu ne implicăm în războiul din civil din Siria atât timp cât interesele nu ne sunt compromise", a insistat ministrul israelian.
La sfârşitul lunii august, elemente ale sistemului antirachetă Iron Dome au fost instalate în apropierea oraşului Tel-Aviv.
Miercuri, 11 septembrie 2013, vremea în România va fi în general instabilă, fiind anticipate ploi pe arii relativ extinse, însoţite de averse și descărcări electrice. Izolat, în special în zonele de munte, cantitățile de apă pot fi mai însemnate. Vântul va sufla slab și moderat, cu intensificări trecătoare în timpul ploilor. Temperaturile maxime vor fi cuprinse între 20 și 29 de grade, iar cele minime se vor situa între 10 și 18 grade Celsius.
În Bucureşti, cerul va prezenta înnorări temporare, mai ales după-amiaza și în prima parte a nopții, când vor fi averse slabe și descărcări electrice. Temperatura maximă va fi de 27…28 de grade, iar cea minimă se va situa în jurul valorii de 16 grade.Vântul va sufla slab și moderat.
Karl Lagerfeld (născut Karl Otto Lagerfeldt, 10 septembrie 1933) este unul dintre cei mai importanți creatori de modă ai sfârșitului de secol XX. A colaborat cu o multitudine de case de modă, printre care Chanel dar și Chloé sau Fendi.
Tatăl lui Karl este din Vladivostok, Rusia şi mama lui este din Berlin, Germania.
Karl Lagerfeld a emigrat în Paris în 1953 . Iniţial a lucrat ca raportor pentru aviz pentru o casă de modă. La acea vreme, desenele erau făcute de către fotografi,.În 1955, la vârsta de 22 de ani, Lagerfeld a câştigat poziţia de ucenic a lui Pierre Balmain, dup ace a câştigat locul doi, în spatele lui Yves Saint- Laurent, care a câştigat primul loc, într-o competiţie sponsorizată de “Internaţional Wool Secretariat ”.
Karl a declarat mai târziu ca “ Eu am considerat că am câştigat,dar mie mi-a plăcut mai mult decât celorlalţi să desenez, în special rochiţele negre”.În 1958, după trei ani la Pierre Balmain, s-a mutat la Jean Patou, unde a fost designerul a doua colecţii haute couture pe an timp de cinci ani. Prima lui colecţie a fost arătată în două ore şi jumătate în iulie 1958, dar a folosit numele Roland Karl, deşi în 1962 reporterii îl abordau ca şi Karl Lagerfeld, ori Karl Logerfeld. O pereche de rochii de cocktail au fost foarte drăguţe şi “ tăiate “ în faţă, alte rochii de cocktail şi de seara erau foarte, foarte joase la spate.
Cel mai interesat era faptul că el a făcut rochii “ silhouette ”, care era o rochie dreaptă în faţă, ondulata la spate şi cu o fustă scurtă.Următoarea lui colecţie de primavera din primăvara lui 1959, acordând lui Carrie Donovan, care a notat că publicul a aplaudat intens şi că s-au auzit şi câteva cuvinte de bravo, mulţi oameni din public au declarat că aceasta colecţia avea ceva chic,elgant şi classic, care avea şi ceva de clasă.Fustele lui, din colecţia de privară din anul 1960, au fost cele mai scurte din Paris şi colecţia nu a fost foarte apreciată, iar colecţia din toamnă anului 1960, în care au fost promovate pălării negre de satin, care el le numeşte, “slaps în the face “.După ce la “ părăsit ” pe Patou, în 1962 şi şi-a lansat propria colecţie şi propriul nume, lucrat pentru firme precum, Mario Valentino, Repetto şi pentru supermarcket-ul Monoprix şi şi-a deschis un mic magazinas în Paris, cu ajutorul familiei. La acest timp, Kalr se consultă foarte des cu Madame Zereakian, ghicitoarea lui Christian Dior, care ia spus că o să reuşească în fashion şi în industria parfumurilor. În 1970, alucrat ca designer de costume pentru teatru, el a colaborat cu italianul , Luca Ronconi, şi a fost designer petru teatre precum, “La Scala ”.
În octombrie 1972 şi-a lansat colecţia Chloe. Când Lagerfeld a pierdut 42 de kg în 13 luni, toţi s-au gândit că le-a pierdut din cauzasanatatii, dar nu, Karl a vrut să slăbească deoarece a vrut să-şi schimbe tilul vestimentar şiş a poarte haine din colecţia designer-ului, Hedi Slimane, aceste haine erau create pentru modele foarte, foarte slabe, nu pentru bărbate de varstya mea, şi de aceea trebuia să slăbesc cel puţin 40 de kg, dieta care i-a luat exact 13 luni. Dieta a fost creată special pentru Karl Lagerfeld de către Dr. Jean-Claude Houdret, care a scris şi o carte numită, “The Karl Lagerfeld Diet ”.La incepoutul aniilor 1990 a fost foarte controversat deoarece a ingajat sripperi şi o actriţă de filme pentru adulţi, Moana Pozzi, să-I poarte colecţia lui negu şi alb pentru Fendi.Lagerfeld a făcut haine pentru Carmen din filmul lansat în 2002, Callas Forever. În 2004 a desenat, unele dintre costumele artistei internaţionale Madonna, pentru turneul ei, Re-Invention şi recent a desenat hane şi pentru turneul, “ Showgirl ”, al lui Kylie Minogue.Lagerfeld este de asemenea şi un fotograf extraordinar. El a produs “Visionaire 23: The Emperor's New Clothes ”, o serie de poze nude ale modelului sud- african, David Miller. De asemenea a fotografiat-o personal pe Mariah Carey pentru coperta revistei, V magazine, în 2005. Lagerfeld mai fotografiază şi la diferite prezentări de-ale lui alături de ceilalţi fotografi profesionişti, pentru casele la care este designer, Chanel ,Fendi.
Cristian Pațurcă (n. 10 septembrie 1964 - d. 18 ianuarie 2011, București a fost un cântăreț, compozitor, revoluționar și prodemocrat român. Este autorul "Imnului Golanilor" precum și al altor piese cântate la Manifestațiile din Piața Universității, în perioada aprilie - iunie 1990.
Pațurcă a murit pe 18 ianurie 2011 la vârsta de 46 de ani, după o lungă bătălie cu tuberculoza. A fost înmormântat la Cimitirul Bellu, pe Aleea Artiștilor, fiind vecin cu Tatiana Stepa, Florian Pittiș și Adrian Pintea.
În 27 aprilie 2010, Cristian Pațurcă a fost decorat de președintele Traian Băsescu, cu Crucea Națională „Serviciul Credincios - clasa a III-a”, cu motivarea: în semn de apreciere pentru înalta sa ținută morală, pentru curajul și credința dovedite în apărarea și promovarea drepturilor și libertăților democratice în țara noastră.
S -A ÎNTÂMPLAT ÎN 10 SEPTEMBRIE
<iframe width="470" height="250" src="//www.youtube.com/embed/Ne-zcTFi-SM?rel=0" frameborder="0" allowfullscreen></iframe>
1977: Hamida Djandoubi, condamnat pentru tortură și crime, este ultima persoană care urmează să fie executată prin ghilotinare în Franța.
Large Hadron Collider (engleză pentru „Mare Accelerator de Hadroni”; pe scurt LHC) este un accelerator de particule, construit la Centrul European de Cercetări Nucleare CERN, între Munții Alpi și Munții Jură, lângă Geneva. Construcția a fost finalizată în mai 2008 și a costat peste trei miliarde de lire sterline. Are o formă de cerc cu circumferința de 27 km, situat la 100 m sub pământ. LHC este considerat cel mai performant accelerator de particule din lume. Scopul LHC este de a explora validitatea și limitările Modelului Standard, modelul teoretic de bază din domeniul fizicii particulelor. Teoretic, acceleratorul ar trebui să confirme existența bosonului Higgs, acoperind elemente lipsă ale Modelului Standard și explicând felul în care particulele elementare capătă anumite proprietăți, cum ar fi masa.
LHC dispune de șase detectoare; acestea se află sub pământ, în excavații din dreptul punctelor de intersecție ale sale. Două dintre ele, Experimentul ATLAS și Compact Muon Solenoid (CMS), sunt detectoare de particule mari și au roluri generice.[2] A Large Ion Collider Experiment (ALICE) și LHCb au roluri mai specifice, iar ultimele două, TOTEM și LHCf, sunt mult mai mici și sunt folosite pentru cercetări foarte specializate.
1635: George Buitul, iezuit transilvănean, autorul primei cărți tipărite în limba română cu caractere latine.
14:06 Unknown 1 comment
" Dreptatea fără putere este neputincioasă, puterea fără dreptate este tiranică" (Blaise Pascal)
Preşedintele Traian Băsescu : Vizită oficială în Republica Slovacă.
Preşedintele Traian Băsescu a declarat miercuri, la Bratislava, că România a adoptat standardele europene de tratare a minorităţilor, menţionând totodată că ţara noastră nu va accepta "teoria drepturilor colective".
"Problema minorităţilor a fost un subiect de discuţie cu domnul preşedinte Ivan Gaparovič, România a adoptat standardele europene de tratare a minorităţilor, dar asta înseamnă că au dreptul să îşi păstreze cultura, limba, au dreptul să fie sprijiniţi să aibă ziare, televiziuni, radiouri în limbă proprie, au dreptul să înveţe în limba maternă şi au obligaţia să fie loiali statului român. Din acest punct de vedere vreau să vă spun aici, la Bratislava, ca statul român mulţumeşte minoritarilor slovaci care sunt buni cetăţeni ai statului român, sunt oameni harnici şi dacă veţi veni în România veţi vedea ce frumos arată localităţile locuite de slovaci. În acelaşi timp, spun şi aici ce spun la Bucureşti: nu vom accepta niciodată teoria drepturilor colective şi să vină altcineva din afara României să ne spună cum să ne organizăm administrativ", a afirmat Băsescu, într-o declaraţie de presă comună cu omologul slovac.
Preşedintele Traian Băsescu a declarat miercuri că România va fi solidară cu aliaţii din NATO şi UE, dacă aceştia vor stabili o intervenţie în Siria, dar până atunci, cuvântul de ordine al ţării noastre pe acest subiect va fi prudenţă.
"Punctul de vedere al României a fost exprimat oficial ieri, România adoptă o poziţie prudentă. România este în aşteptarea unei aprecieri a experţilor ONU care se află pe teritoriul Siriei, cu mandat de a stabili cine a utilizat gaze toxice de luptă şi abia pe urmă ne vom pronunţa. Exact pentru că plecăm de la premisa că prudenţa este cuvântul de ordine", a spus Preşedintele Traian Băsescu, într-o declaraţie comună cu omologul slovac, întrebat despre poziţia României în eventualitatea unei intervenţii în Siria.
"Dacă aliaţi de-ai noştri vor stabili intervenţia în Siria, România va fi solidară cu aliaţii ei din NATO şi din UE. Până atunci însă, România foloseşte un singur cuvânt - prudenţă" a mai spus Băsescu.
Şi preşedintele Republicii Slovace, Ivan Gaparovič, a făcut apel la prudenţă în cazul Siria.
"De fapt, problema este a deciziei - dacă într-adevăr trebuie decisă intervenţia sau nu şi pe ce se bazează intervenţia, pe ce informaţie. Depinde cine aduce informaţia. (...) Să fim mai precauţi şi, bineînţeles, dacă trebuie intervenţie, trebuie", a spus Gaparovič.
Astăzi, Preşedintele Traian Băsescu va lua parte, la Zvolen, la ceremonia depunerii de coroane de flori la Cimitirul Militar al Armatei Române, iar apoi va merge la Banská Bystrica, la Muzeul Eliberării Naţionale Slovace.
Tot la Banská Bystrica, va avea loc ceremonia de dezvelire de către preşedintele României şi preşedintele Dumei de Stat a Federaţiei Ruse, Serghei Narîşkin, a plăcilor comemorative în cinstea armatei române şi armatei ruse, eliberatoarele oraşului.
Potrivit Administraţiei Prezidenţiale, vizita preşedintelui Băsescu are ca scop intensificarea dialogului bilateral la nivel politic şi sectorial, coordonarea şi cooperarea în cadrul Uniunii Europene şi cooperarea în plan regional.
Discuţiile dintre cei doi şefi de stat au drept scop obţinerea sprijinului pentru promovarea priorităţilor României, precum şi coordonarea cu Republica Slovacă în dosarele de interes pe agenda bilaterală - cooperarea economică, problematica persoanelor aparţinând minorităţilor naţionale - şi europeană, precum şi impulsionarea cooperării economice.
Iulian Fota : România ar putea contribui în Siria politic, militar, umanitar sau economic.
Consilierul prezidenţial pentru securitate naţională Iulian Fota a afirmat că România ar putea contribui în Siria politic, militar, umanitar sau economic, autorităţile fiind pregătite inclusiv pentru evacuarea românilor din Siria, dacă va fi nevoie.
"Sunt mai multe planuri unde noi putem contribui şi este suficient să vă uitaţi la misiunile la care noi am participat până acum. Putem contribui politic şi solidarizarea în primul rând are o semnificaţie politică. Putem contribui militar, fie prin participare semnificativă la operaţiuni, fie prin sprijin pe care-l putem da acestor operaţiuni militare. Putem contribui umanitar, am făcut-o şi altă dată. Putem contribui economic, asistenţa economică având şi ea un important aspect umanitar", a declarat miercuri Iulian Fota la RFI.
"În perioada următoarelor ore se va face o intensă evaluare a situaţiei internaţionale, a informaţiilor pe care atât organizaţiile internaţionale, cât şi anumite state le au, pentru a avea o imagine cât mai corectă a tabloului. Evident, se evaluează implicaţiile. Dosarul sirian este extrem de complicat. De aici şi apelul la prudenţă al preşedintelui Băsescu", a mai spus Fota.
"Putem avea militar un rol mai scăzut, putem avea militar un rol mai bine conturat, asta va depinde de deciziile ce vor fi luate în următoarele ore sau zile şi bineînţeles de modul în care din punct de vedere militar vor arăta aceste operaţiuni. În presa internaţională se vorbeşte de cel puţin patru sau cinci scenarii, de la un scenariu punctual şi de intensitate scăzută, până la un scenariu mai amplu, care presupune la extremă inclusiv o prezenţă militară sporită în regiune. Sunt multe opţiuni deschise, sunt multe discuţii antamate în acest moment. Cred că încă mai e, chiar dacă-i mică, o şansă ca şi negocierile diplomatice totuşi să ducă la deblocarea situaţiei. Dacă nu, situaţia umanitară de acolo este mult prea complicată ca să fii impasibil şi indiferent şi este probabilă şi folosirea forţei militare", a adăugat consilierul prezidenţial.
Titus Corlăţean: România susţine semnarea în 2014 a Acordului de Asociere între UE şi Republica Moldova.
Potrivit unui comunicat de presă remis AGERPRES, în timpul întrevederii sale cu ministrul Afacerilor Externe şi Integrării Europene al Republicii Moldova, Natalia Gherman, ministrul Titus Corlăţean a felicitat autorităţile de la Chişinău pentru progresele obţinute pe calea integrării europene.
"Pentru etapa imediat următoare, România susţine parcurgerea rapidă a paşilor procedurali care să permită semnarea, în 2014, a Acordului de Asociere între Uniunea Europeană şi Republica Moldova, fiind discutate o serie de demersuri propuse de România în acest scop. Ministrul Titus Corlăţean s-a pronunţat pentru recunoaşterea progreselor incontestabile ale Chişinăului în ce priveşte aplicarea Planului de acţiune cu UE privind liberalizarea vizelor şi pentru luarea, în cel mai scurt timp, a unei decizii favorabile aşteptărilor Republicii Moldova", se precizează în documentul amintit.
De asemenea, în timpul întrevederii, cei doi miniştri au trecut în revistă temele de actualitate de pe agenda bilaterală, în continuarea discuţiilor extinse prilejuite de vizită de lucru a prim-ministrului României (Chişinău şi Ungheni, 26-27 august 2013).
"În lumina lansării recente de către ambele părţi a lucrărilor la gazoductul Iaşi-Ungheni, a fost recunoscută importanţa execuţiei obiectivului în termenele convenite, astfel încât acesta să poată contribui la consolidarea securităţii energetice a Republicii Moldova. Ministrul afacerilor externe al României a reiterat totodată importanţa pe care o are finalizarea rapidă a procesului de revenire a programelor SRTv în Republica Moldova, conform celor stabilite de prim-miniştrii celor două ţări, la 27 august 2013", se arată în comunicatul de presă.
Cei doi miniştri au discutat totodată calendarul de reuniuni bilaterale la diverse niveluri în perioada imediat următoare.
Emil Boc : Ce face Şova cu contractul Bechtel este din ciclul «Ali Baba şi cei 40 de hoţi».
Fostul premier Emil Boc a declarat, miercuri, într-o conferinţă de presă, că ceea ce face ministrul delegat pentru Proiecte de Infrastructură de Interes Naţional şi Investiţii Străine, Dan Şova, este un "tertip ieftin", pentru a ascunde contractul din 2003 cu Bechtel.
"Este din ciclul «Ali Baba şi cei 40 de hoţi». Cum poţi tu, care eşti titularul contractului, să te duci la DNA şi să spui «Mi s-a furat contractul»? Cred că intrăm în Cartea Recordurilor cu asemenea solicitare, când un guvern spune: «Nu sunt în stare să păzesc un contract, veniţi voi şi-l găsiţi». Este un tertip ieftin pentru a ascunde esenţa contractului din 2003, despre care am spus de fiecare dată că este răul primordial în ceea ce s-a întâmplat cu Autostrada Transilvania, de acolo s-a început prost şi, conform legii lui Murphy, ce începe prost, se termină şi mai prost. Şi, cel mai prost se termină acum cu Suplacu de Barcău, unde mai trebuie să cheltuim bani publici pentru a păzi şantierul, iar de continuarea lucrării nici nu mai poate fi vorba. Este o lucrare de artă acolo, mai mulţi kilometri de viaduct, care se va deteriora, dacă nu vor continua lucrările. Transilvania continuă să fie ignorată în materie de infrastructură" a spus Emil Boc.
Călin Popescu-Tăriceanu : Lipsa unei agende a PNL a dus la scăderea partidului în sondaje.
Fostul preşedinte al PNL Călin Popescu-Tăriceanu a declarat, miercuri : "Vreau să mă refer în principal la problema pe care eu am pus-o legată de agendele PNL - agenda susţinerii cadidaturii lui Antonescu şi agenda PNL. Cred că nu greşesc atunci când spun că PNL trebuie să aibă şi propria lui agendă", a replicat Tăriceanu.El a precizat că lipsa unei preocupări pentru teme referitoare la politicile sociale şi economice a condus la scăderea în sondaje atât a PNL, cât şi a liderilor din conducerea PNL.
"Părerea mea este că acei care consideră că PNL a avut o agendă suficient de bine umplută cu subiectele de preocupare pentru cetăţeni la nivelul politicilor sociale şi economice se înşeală. Punctul meu de vedere, care este împărtăşit şi de alţi colegi, este că lipsa acestei procupări a dus la scăderea atât a PNL în sondaje, cât şi a celorlalţi lideri din conducerea partidului", a adăugat Tăriceanu.
"Trebuie să vedem cum va evolua PNL şi vreau să sper că PNL se arată ca un partid suficient de mare care este capabil să conducă două proiecte simultan: pe de o parte, proiectul care vizează alegerile prezidenţiale, pe de altă parte, proiectul care vizează existenţa şi evoluţia acestui partid în faţa electoratului propriu, dar ca partid. Senzaţia mea este că în ultima perioadă energiile PNL s-au concentrat aproape exclusiv pe proiectul candidaturii prezidenţiale şi temele majore cu care noi ne adresăm electoratului propriu au fost într-o oarecare măsură lăsate în planul doi", a mai spus Tăriceanu.
Crin Antonescu : Dacă va fi nevoie, ne adresăm CSM, în ceea ce priveşte activitatea DNA.
Preşedintele PNL, Crin Antonescu, a declarat, că dacă va fi necesar va fi adresată o solicitare şi CSM în ceea ce priveşte activitatea DNĂ, precizând că "dacă e nevoie" pot face obiectul cercetărilor toţi membrii PNL, dar e nevoie de un răspuns asupra sesizărilor deja primite de DNA. Antonescu a fost rugat să clarifice declaraţiile în privinţa achetelor DNA asupra membrilor PNL. "Eu nu m-am referit atât la faptul că foarte mulţi, statistic, oameni din PNL fac obiectul cercetărilor DNA. Pot face dacă e nevoie, sper să nu, toţi membrii PNL. Nu aici obiectez eu, sau nu aici încerc eu să pun sub semnul întrebării activitatea DNA. Vorbesc public despre nedumerirea mea că la plângeri înaintate DNA, la sesizări înaintate DNA, în legătură cu activitatea unor miniştri, unor demnitari din guvernările trecute nu se dă de foarte multă vreme un răspuns”, a declarat Antonescu.
Liderul PNL a precizat că demersul său nu vizează stoparea unor anchete prezente sau viitoare în cazul liberalilor, ci încearcă "să aducă aminte DNA că prin legea să de funcţionare nu trebuie să se ocupe de eventual corupţi din PNL, ci de toţi cei care având demnităţi publice stau sub această suspiciune".
Antonescu a fost întrebat de ce nu ia în calcul sesizarea CSM asupra activităţii DNA, în locul sesizării ministrului Justiţiei.
"Dacă va fi nevoie să ne adresăm CSM, ne vom adresa şi CSM", a replicat liderul PNL.
Rovana Plumb: Egalizarea vârstei de pensionare a femeilor şi bărbaţilor până în 2035.
"În Strategia Naţională pentru Ocuparea Forţei de Muncă 2013-2020, nu se pune problema egalizării vârstei de pensionare la 65 de ani în 2015. Nicăieri în textul strategiei nu se aminteşte o astfel de acţiune asociată cu un asemenea termen. Deşi Uniunea Europeană a recomandat ca egalizarea vârstei de pensionare între femei şi bărbaţi să se realizeze mai rapid, ministrul Muncii a negociat ca acest lucru să aibă loc până în 2035, pentru că România să se poată pregăti pentru o astfel de măsură", a declarat Rovana Plumb, potrivit unui comunicat remis AGERPRES. Ea a precizat că Guvernul nu a luat niciodată în calcul o asemenea decizie, pentru care în România nu există acum condiţii adecvate.
"Este o idee fixă a PDL, care şi astăzi o susţine cu aceeaşi ardoare, deşi aplicarea sa ar fi absurdă în prezent. Inclusiv în 2009-2010, când guvernarea PDL ar fi vrut egalizarea rapidă a vârstei de pensionare, m-am pronunţat împotriva unei asemenea măsuri pentru că România nu era pregătită. Nici acum România nu este încă pregătită, tocmai de aceea Guvernul a insistat în discuţiile cu Comisia Europeană ca măsura să fie planificată pentru orizontul de timp 2035. În perioada care urmează, vom susţine politicile necesare pentru ca o astfel de decizie să poată fi aplicată într-un climat social potrivit. Printre măsurile necesare şi pe care le vom susţine se numără: politici pentru reducerea diferenţelor de gen în salarizare; politici publice sau măsuri proactive de reîncadrare pe piaţa muncii a femeilor cu vârste cuprinse între 50 şi 65 de ani; sprijinirea dezvoltării antreprenoriatului în rândul femeilor; dezvoltarea infrastructurii pentru a asigura facilităţi de îngrijire a copiilor în toate comunităţile şi accesul la acest tip de servicii; dezvoltarea serviciilor de îngrijire, precum şi facilitarea accesului persoanelor dependente la servicii de îngrijire", a mai afirmat Rovana Plumb.
Ea a susţinut că aceste măsuri fac parte din planurile Guvernului actual, iar majoritatea sunt prevăzute deja în Strategia Naţională pentru Ocuparea Forţei de Muncă 2013-2020, aflată în dezbatere publică.
Daniel Chiţoiu: Sesiunea de înregistrare online desfăşurată miercuri pentru schema de minimis va fi anulată şi reluată ulterior.
"Ca urmare, am decis ca sesiunea de înregistrare online desfăşurată astăzi (miercuri - n.r.) pentru schema de minimis să fie anulată şi reluată ulterior pentru a oferi egalitate deplină de şanse tuturor IMM-urilor interesate să înregistreze cereri de finanţare, eliminând orice suspiciune cu privire la corectitudinea derulării acestei proceduri. Îmi doresc ca acest program să fie implementat corect, iar banii din schema de minimis să ajungă la cât mai multe firme, fără nicio suspiciune, să creăm locuri de muncă şi să capitalizăm IMM-urile. Scopul meu este ca prin acest program să stimulăm mediul de afaceri şi nu accept să planeze nicio urmă de îndoiala cu privire la acest program", a arătat Daniel Chiţoiu.
"Din cele peste 20.200 de persoane, 3.164 de persoane completau formularul în intervalul 8.30-8.36. 714 persoane, dintre cele 3.164, au trimis formularul completat primind recipisa de înregistrare, eliberată automat de sistem. Din totalul de 714 solicitări transmise, un număr de 644 de solicitări a fost admis, restul fiind respinse întrucât fie depăşeau plafonul de 200.000 euro admis per solicitant, fie din cauza înregistrărilor multiple ale aceleaşi întreprinderi (acelaşi CUI). 2.450 de persoane care completau formularul nu au finalizat procedura de transmitere a cererii până la epuizarea plafonului de 500 milioane lei", precizează MFP.
Circa 2,1 milioane români lucrează în alte state membre ale UE.
Ministerul Economiei : România a început dialogul cu Ucraina pe tema recuperării investiţiei de la Krivoi Rog.
Ministerul Economiei a început discuţiile cu partea ucraineană, pentru prima dată în ultimele două decenii, privind recuperarea cheltuielilor făcute de România la proiectul combinatului de îmbogăţire a minereurilor acide de la Krivoi Rog, informează un comunicat al ministerului.
România are de recuperat circa un miliard de euro din acest proiect.
Ministrul Economiei, Varujan Vosganian, a efectuat marţi o vizită la Kiev pentru discuţii pe această temă cu partenerii ucraineni. Redeschiderea negocierilor cu partea ucraineană în vederea recuperării cheltuielilor efectuate de România la proiect a fost decisă de către Guvern la mijlocul lunii iunie, fiind prima dată după 1994 când discuţiile se reiau la acest nivel.
"Delegaţia română a prezentat partenerilor de dialog poziţia României, care a fost adoptată de Guvernul de la Bucureşti în cadrul unui Memorandum, solicitând acestora ca în cadrul Comisiei Mixte ce va avea loc în această toamnă la Bucureşti să exprime un punct de vedere clar privind poziţia Ucrainei faţă de CIM Krivoi Rog. Totodată, a transmis părţii ucrainene necesitatea elaborării unui document interstatal, care să reglementeze aspecte ale colaborării la construirea combinatului şi care să conducă la confirmarea încheierii problematicii', se arată în comunicat.
Delegaţia condusă de ministrul Economiei a reiterat faptul că România şi-a îndeplinit cu bună credinţă obligaţiile rezultate din Protocolul din 1994, până în momentul întreruperii lucrărilor la combinat, intervenite din motive independente de voinţa sa, solicitând, în acest context, trecerea de la etapa de consultări la etapa de negocieri.
Partea română a predat totodată, spre analiză, părţii ucrainene situaţia cheltuielilor efectuate de antreprenorii români, confirmate de beneficiarul ucrainean şi, de asemenea, situaţia soldurilor conturilor bancare pentru acest obiectiv.
"Discuţiile avute la Kiev au fost consemnate în Minuta de discuţii, document semnat la finalul întâlnirii de cei doi şefi de delegaţii, ministrul Varujan Vosganian şi ministrul Kalenkov Alexandr Fedorovich. Este de menţionat că semnarea unui asemenea document la nivel de ministru are loc pentru prima dată în ultimele două decenii", se mai arată în comunicat.
- A aprobat plata contribuţiei anuale de 10.000 de euro la Academia Internaţională Anticorupţie.
"Prin Hotărârea de Guvern adoptată marţi, Guvernul României a aprobat plata contribuţiei anuale, în valoare de 10.000 de euro, a României, reprezentată prin Ministerul Justiţiei, la Academia Internaţională Anticorupţie (IACĂ). România este membru fondator al IACA, instituţie creată ca un centru global de excelenţă care urmăreşte să creeze o abordare inter-disciplinară a formării profesionale anticorupţie", se arată în comunicat.
Academia Internaţională Anticorupţie funcţionează ca organizaţie internaţională în baza unui acord de înfiinţare începând cu 8 martie 2011. IACA are sediul la Viena şi este un organism cu personalitate juridică internaţională.
Ca membru fondator al IACA, România a semnat Acordul de înfiinţare al Academiei ca organizaţie internaţională la data de 2 septembrie 2011 şi l-a ratificat la 2 august 2011. Până în prezent, Acordul de înfiinţare al IACA a fost semnat de 51 de state şi 2 organizaţii internaţionale, iar 4 state au aderat la acest acord.
- Premierul Victor Ponta a anunţat, miercuri, că Guvernul va încerca să achiziţioneze o aeronavă de 12 locuri, care să micşoreze costurile de deplasare ale preşedintelui ţării, primului ministru, preşedinţilor celor două camere ale Parlamentului şi pe cele ale miniştrilor.
"Vreau să vă spun că suntem singura ţară din Uniunea Europeană care nu are o aeronavă oficială. Folosim aeronava de la TAROM, care este foarte mare şi foarte scumpă şi care, în toamnă, iese din funcţiune. Încercăm să avem o aeronavă de 12 locuri, care să reducă aceste costuri de deplasare ale preşedintelui, primului ministru, preşedinţilor celor două camere şi ale miniştrilor, aşa cum au toate ţările din zonă. Slovenia, Slovacia, Serbia, Croaţia au aeronave. Ne costă mult mai mult să mergem de fiecare dată cu o aeronavă închiriată", a declarat şeful Executivului, cu ocazia predării mandatului de ministru al Transporturilor Ramonei Mănescu.
- Premierul Victor Ponta a declarat, miercuri, că nu este mulţumit de modul cum se construiesc autostrăzi în România şi de aceea a şi venit la guvernare.
"Nu sunt mulţumit de modul cum se construiesc autostrăzi în România şi de aceea am venit la guvernare. Vreau să arăt că se poate face şi (tronsonul n.r.) Comarnic-Braşov şi Piteşti-Craiova şi Centura Sud, de aia am venit la guvernare. Dacă eram mulţumit, rămâneam cu Boc şi cu Berceanu şi cu Boagiu, care aţi văzut ce buni au fost', a afirmat şeful Executivului, cu ocazia predării mandatului de ministru al Transporturilor Ramonei Mănescu.
Prim-ministrul a precizat, totodată, că Autoritatea de Management a rămas la Ministerul Transporturilor, însă Compania Naţională de Autostrăzi şi Drumuri Naţionale din România (CNADNR) se află în responsabilitatea administrativă şi politică a ministrului delegat pentru Proiecte de Infrastructură şi Investiţii Străine, Dan Şova.
- Premierul Victor Ponta a declarat, miercuri, că Guvernul acordă în continuare, ca şi în alte ţări, subvenţii pentru CFR Călători şi este dispus să dialogheze cu sindicaliştii, dar a precizat că nu acceptă ca sindicatele să conducă societatea, pentru că au condus-o în trecut şi nu a fost bine.
"Ministrul, secretarii de stat vor discuta cu sindicatele, dar au de la mine următorul mandat: nu conduc sindicatele CFR Călători, că l-au condus până acuma şi aţi văzut ce «bine» a fost. L-au condus până acum sindicatele şi nu a fost bine! Dialogăm, facem tot ce putem, salvăm locuri de muncă, dăm subvenţii mai mari pentru CFR Călători, dar să fie totuşi clar cine conduce CFR", a spus Ponta.
- Premierul Victor Ponta a anunţat că pensiile tăiate prin lege în cazul celor 200-250 diplomaţi vor fi recalculate începând cu toamna acestui an, după modelul aplicat pentru pensiile militarilor şi a adăugat că ambasadele vor fi mai bine dotate, cerându-le, în acelaşi timp, ambasadorilor să fie mai activi în relaţiile cu presa şi să nu accepte blamarea ţării.
"Am sprijinit iniţiativa ministrului, sunt convins că şi Parlamentul o va face, de a îndrepta un lucru nedrept care s-a întâmplat cu pensiile ambasadorilor. Aşa cum am reuşit să facem în cazul militarilor vom reuşi şi în cazul ambasadorilor", a spus Ponta la reuniunea anuală a diplomaţiei române.
Natalia Gherman: Republica Moldova acordă o atenţie deosebită relaţiei cu România.
NATO: Folosirea armelor chimice în Siria este "inacceptabilă" şi "nu poate rămâne fără răspuns".
Folosirea armelor chimice este 'inacceptabilă' şi 'nu poate rămâne fără răspuns', a declarat miercuri secretarul general al NATO, Anders Fogh Rasmussen, la sfârşitul unei reuniuni la Bruxelles a ambasadorilor ţărilor membre ale Alianţei nord-atlantice, consacrată situaţiei din Siria, transmite AFP.
"Informaţiile disponibile, provenite de la un număr mare de surse, indică regimul sirian drept responsabil de folosirea de arme chimice' în timpul atacurilor înregistrate în apropiere de Damasc, la 21 august, a adăugat Rasmussen, arătând că aceasta implică 'o clară încălcare' a normelor internaţionale. El a subliniat de asemenea că regimul de la Damasc 'dispune de un stoc de armamente chimice'.
Oficialul NATO a dat totodată asigurări că 'responsabilii vor fi traşi la răspundere'. 'Condamnăm în termenii cei mai duri aceste atacuri scandaloase care au cauzat un număr mare de pierderi de vieţi omeneşti', afirmă responsabilul NATO, într-un comunicat transmis la finalul reuniunii, în care subliniază sprijinul pe care aliaţii îl acordă anchetei în curs efectuate, pe teren, de către ONU.
NATO va continua să urmărească îndeaproape situaţia din Siria şi ajutând Turcia la protejarea frontierei de sud-est a Alianţei, a spus Rasmussen, cu referire la bateriile de rachete Patriot pe care aliaţii le au desfăşurate de mai multe luni pe solul turcesc.
Georgia : Nu va sări în ajutorul Occidentului în cazul unei intervenţii armate în Siria.
Autorităţile Georgiei nu sunt dornice să participe de partea Occidentului în războiul din Siria, în pofida faptului că au ajutat activ SUA şi Organizaţia Tratatului Atlanticului de Nord /NATO/ în timpul operaţiunilor din Irak şi Afganistan. De altfel, în opinia experţilor intervievaţi de cotidianul rus Kommersant, pentru iniţierea de atacuri cu rachetă asupra Siriei, este puţin probabil ca SUA şi aliaţii lor să aibă nevoie de teritoriul său de spaţiul aerian georgian. Cu mult mai comodă ar fi folosirea în acest scop a teritoriului Turciei.
Pe măsură ce se apropie 'ora X' în evenimentele din jurul Siriei, la Tbilisi se discută din ce în ce mai activ despre modul în care Georgia ar putea participa la 'coaliţia anti-Assad'. Această activitate intensă a Georgiei le pare multora o reacţie firească, deoarece în pofida schimbării puterii în această ţară, Tbilisi continuă să aspire la NATO şi să participe la operaţiunea afgană a Alianţei: la ora actuală, în provincia Gilmend sunt desfăşuraţi peste 1.600 de militari georgieni, iar la acest criteriu Georgia depăşeşte multe ţări membre ale NATO.
În plus, Georgia are experienţa cooperării directe cu SUA şi Marea Britanie în timpul operaţiunii din Irak. Contingentul georgian - circa 2.000 de soldaţi şi ofiţeri - a fost al cincilea ca mărime în 2004 şi al treilea în august 2008, atunci când, în contextul declanşării acţiunilor armate în Osetia de Sud, a fost dus de urgenţă în patrie, cu avioane americane de transport militar.
SUA : Vor lua măsuri împotriva guvernului sirian chiar şi fără sprijinul aliaţilor.
Administraţia Obama a declarat miercuri că va lua măsuri împotriva guvernului sirian chiar şi fără sprijinul aliaţilor sau al Naţiunilor Unite pentru că paralizia diplomatică nu trebuie să împiedice un răspuns la presupusul atac chimic din afara capitalei siriene Damasc săptămâna trecută, relatează Associated Press.
Noi solicitări ca Organizaţia Naţiunilor Unite să autorizeze o acţiune militară în Siria ar putea complica planul administraţiei Obama de a lua măsuri de retorsiune asupra unui presupus atac cu gaze toxice la est de Damasc, despre care oficiali americani susţin că a fost efectuat de forţele preşedintelui Bashar al-Assad. Dar o purtătoare de cuvânt a Departamentului de Stat a declarat că posibila respingere la ONU a planului SUA - cel mai probabil în frunte cu Rusia - nu va încetini ritmul măsurilor administraţiei.
"Nu putem fi opriţi în a răspunde de intransigenţa Rusiei - continuarea intransigenţei - la Naţiunile Unite", a declarat Marie Harf . "Situaţia este atât de gravă încât necesită un răspuns".
Marea Britanie : Amână un răspuns la atacul chimic din Siria.
Marea Britanie şi-a schimbat poziţia asupra Siriei miercuri, declarând că trebuie să vadă rezultatele inspectorilor de arme chimice prezentate Consiliului de Securitate al ONU înainte de a răspunde militar şi că parlamentul britanic ar trebui să voteze în această chestiune de două ori, notează agenţia Reuters. Marea Britanie a refuzat anterior să spună dacă ar aştepta un raport al ONU înainte de a lansa o acţiune militară şi a sugerat că parlamentul britanic ar trebui să obţină doar un vot asupra unei acţiuni militare - astăzi.
"Consiliul de Securitate al Naţiunilor Unite ar trebui să aibă posibilitatea imediat să ia în considerare acest raport /al inspectorilor/ şi... toate eforturile ar trebui făcute pentru a asigura o rezoluţie a Consiliului de Securitate ce sprijină acţiunea militară înainte ca orice astfel de acţiune să fie întreprinsă", se afirmă într-o copie a unei moţiuni a guvernului britanic ce va fi dezbătută în parlament, astăzi.
Primul ministru David Cameron a declarat mai devreme miercuri că Marea Britanie va depune un proiect de rezoluţie în Consiliul de Securitate ce condamnă presupusele atacuri cu arme chimice ale forţelor preşedintelui sirian Bashar al-Assad şi autorizează "măsuri necesare".
Consiliul Naţional de Securitate britanic a susţinut de asemenea în unanimitate acţiunea. Într-un amendament depus de laburişti, aceştia declară că vor sprijini acţiuni militare doar dacă membrii Consiliului de Securitate al ONU văd înainte raportul inspectorilor, printre alte condiţii.
Vineri, 30 august 2013, vremea în România va fi răcoroasă în majoritatea zonelor, în special dimineața și noaptea. Temperaturile maxime vor fi cuprinse între 17 grade în nordul Moldovei și 27 de grade în sudul Olteniei, iar cele minime între 7 și 16 grade. Sunt prognozate înnorări, averse și descărcări electrice local în Oltenia, Muntenia, Moldova, în zona de munte și izolat în restul teritoriului. Vântul va sufla slab și moderat, cu unele intensificări în regiunile sud-vestice și estice.
Pe Litoral: cer senin, vânt de 7 m/s, dinspre NV. Maximă zilei: 22°C
În Bucureşti, vremea va fi răcoroasă, mai ales dimineața și noaptea. Temperatura maximă se va situa în jurul valorii de 23 de grade, iar cea minimă va fi de 13…15 grade. Cerul va fi temporar noros și se vor semnala averse și descărcări electrice.
A publicat studii sau cărți pe diverse teme istorice sau politice, între care unele au rămas ca referințe :
Une famille de Boyards lettrés roumains au XIXe siècle. Les Golesco [par Georges Bengesco, membre de l'Académie roumaine, lauréat de l'Académie française, ministre plénipotentiaire en retrăite. Avec 11 portraits] (Pqris, 1921)
Despre activatea literară a unor membri ai familie Golescu în cursul secolului al XIX-lea [discurs de Gheorghe Bengescu, cu răspuns de N. Iorga] (București, Cultura națională, 1923)
Ernest Rutherford (n. 30 august 1871, Nelson, Noua Zeelandă — d. 19 octombrie 1937) a fost un fizician și chimist din Noua Zeelandă, laureat al Premiului Nobel pentru Chimie în anul 1908. Este considerat "părintele" fizicii nucleare. S-a născut în anul 1871 la Spring Grove (azi Brightwater), în apropiere de Nelson, Noua Zeelandă. Tatăl său, James Rutherford, era un fermier emigrant din Scoția, iar mama sa, Martha, născută Thompson, era originară din Anglia. La înregistrarea[1] nașterii, numele i-a fost ortografiat greșit ca Earnest Rutherford. A studiat la Havelock School și apoi la Nelson College, și a câștigat o bursă de studii la Colegiul Canterbury al Universității din Noua Zeelandă, unde a devenit, printre altele, și președinte al societății de dezbateri. În 1895, după absolvire și doi ani de cercetare în domeniul tehnologiei electrice, Rutherford pleacă în Anglia pentru a urma studii postuniversitare la Laboratorul Cavendish al Universității Cambridge (1895–1898). A stabilit în scurt timp un recordul mondial de distanță la care se pot detecta undele electromagnetice. Studiind radioactivitatea, a introdus în fizică termenii de radiație alfa și radiație beta, pentru a descrie cele două tipuri distincte de radiații emise de toriu și uraniu.
Rutherford a efectuat lucrări de o excepțională importanță în domeniul radioactivității și al structurii nucleare. Experimentele sale se caracterizează printr-o extraordinară finețe și ingeniozitate, iar analizarea faptelor experimentale denotă o profundă înțelegere a fizicii. În anul 1908 i s-a decernat Premiul Nobel pentru Chimie pentru lucrările sale despre structura atomului.
A efectuat cercetări asupra structurii atomului prin difracția particulelor alfa pe foițe de aur, demonstrând experimental că atomul nu este indivizibil, și a formulat, în 1911, ideea modelului planetar al atomului. A cercetat natura transformărilor radioactive, transmutarea nucleului de azot cu particule alfa. A publicat tratate asupra radioactivității. Savantul a presupus, de asemenea, că atomii substanței radioactive se dezintegrează în mod spontan și continuu. A mai formulat ipoteza alcătuirii protono-electronice a particulei ce avea să fie denumită neutron. Rutherford n-a precizat cum sunt dispuși electronii în jurul nucleului; a anticipat existența protonului și neutronului dar n-a precizat cum e alcătuit nucleul. A sugerat că nucleul de aur ar putea consta din 49 de nuclee de heliu (așa ieșea la socoteală greutatea atomică), dar n-a mers mai departe fiindcă n-avea date.
Lordul Rutherford a fost profesor la universitățile din Montreal, Manchester și Cambridge. În anul 1907, după ce profesase la Universitatea Mc Gill din Montreal, Canada, Rutherford a acceptat un post la Universitatea din Manchester. În 1919 i-a succedat lui J.J. Thomson la catedra Cavendish de la Universitatea Cambridge. Mulți savanți de renume i-au fost studenți. Printre aceștia se numără nu mai puțin de 9 laureați Nobel.
A decedat pe neașteptate în anul 1937, în urma unei operații de hernie. A fost înmormântat la Londra, în Catedrala Westminster, alături de J.J. Thomson.
Cameron Michelle Diaz (n. 30 august 1972, San Diego, California) este o actriță și fost fotomodel american. În prezent stabilită în Los Angeles (BHPO), ea e cunoscută în mare parte datorită rolurilor sale din The Mask și Îngerii lui Charlie.
Cameron a plecat de acasă pe când avea 16 ani, şi timp de 5 ani a locuit în diverse locuri şi a vizitat Japonia, Australia, Mexicul, Marocul şi Parisul. S-a întors în California la vârsta de 21 de ani. În 1994, pe când lucra ca model, i-a venit ideea de a participa la audiţiile pentru un rol în The Mask/Masca. Surprinzător, în ciuda faptului că nu avea nici o experienţă anterioară ca actriţa a fost aleasă să joace în rolul principal în acest film, alături de Jim Carrey. A urmat apoi The Last Supper.
În 1996 apare în 3 filme mai importante: "She’s the One" - în care joacă Edward Burns, Jennifer Aniston şi Amanda Peet, "Feeling Minnesota" şi "Head Above Water".
În 1997 joacă în producţia independenta "Keys to Tulsa" şi în succesul "My Best Friend’s Wedding/Iubitul meu se însoară", care a devenit unul din primele 10 filme cu veniturile cele mai mari din 1997. Pentru interpretarea ei, i s-a acordat premiul pentru "actriţa favorită" la categoria comedie la Premiile Blockbuster Entertainment. În acelaşi an apare în "A Life Less Ordinary", a lui Danny Boyle. În 1996 se logodeşte cu actorul Matt Dillon, de care se desparte însă în 1998. În 1997 îşi face apariţia în câteva secvenţe din "Fear and Loathing în Las Vegas" al lui Terry Gilliam.
În 1998 însă, fratii-regizori Farrelly îi oferă şansa să apară într-un rol din comedia "There’s Something About Mary", film care devine blockbuster, încasând internaţional, peste 360 mil.$. Pentru acest rol, i s-a acordat cel de-al doilea premiu Blockbuster Entertainment pentru "actriţa favorită" la categoria comedie, şi a primit o nominalizare la Globurile de Aur. Tot în 1998 mai joacă şi în producţia "Very Bad Things". În 1999 apare în alte 2 filme importante: "Being John Malkovich" (rol pentru care primeşte a doua nominalizare la Globurile de Aur şi o nominalizare la Premiile BAFTĂ) şi "Any Given Sunday". Pentru rolul său, i s-a acordat cel de-al treilea premiu Blockbuster Entertainment, pentru "actriţa favorită", de data aceasta, la categoria drama.
În 2000 apare în succesul "Charlie’s Angels", film care are încasări de peste 250 mil.$, în toată lumea. În 2001 îşi împrumuta vocea Prinţesei Fiona, din filmul de animaţie Shrek, un mare succes de casă al companiei DreamWorks. În acelaşi an, joacă în filmul lui Cameron Crowe, "Vanilla Sky"(alt blockbuster din cariera sa, încasări totale: 200 mil.$, şi primeşte pentru rolul său, cea de-a treia nominalizare la Globurile de Aur).
Comedia "The Sweetest Thing", apare în 2002 şi este urmată de drama lui Martin Scorsese, "Gangs of New York"(unde este nominalizata a patra oară la Globurile de Aur).
2003 este anul în care revine în rolul Nathalie Cook, în continuarea "Charlie’s Angels: Full Throttle", film care ajunge şi el blockbuster.
S -A ÎNTÂMPLAT ÎN 29 AUGUST.....
1265: Prima mențiune documentară a Hunedoarei.
1535: S-a încheiat înălțarea Bisericii "Sf. Dumitru" din Suceava (începută la 10 august 1534), ctitorie a lui Petru Rareș, domn al Moldovei (1527-1538; 1541-1546)
1698: A apărut, la Iași, prima scriere filosofică românească: Divanul sau gâlceava înțeleptului cu lumea sau giudețul sufletului cu trupul, de Dimitrie Cantemir.
1877: Asaltul armatei române asupra redutei turcești PlevnaIII, în timpul războiului pentru independență.
1881: Inginerul francez Clement Ader (1841-1926) a patentat teatrofonul, primul sistem audio-stereo în Franța.
1914: Are loc primul spectacol al Companiei Marioara Voiculescu-Bulandra, cu piesa "Soțul ideal", de Oscar Wilde.
1918: A fost asasinat șeful Direcției Politice de Stat a Rusiei bolșevice (C.E.K.A.), Urițki. În aceeași zi, la Moscova, a avut loc atentatul Faniei Kaplan asupra lui Lenin.
1940: A fost încheiat al doilea protocol al Dictatului de la Viena. România a fost nevoită să cedeze Ungariei, Nord-vestul Transilvaniei, cunoscut istoriografic sub numele de Transilvania de Nord.
1944: România a rupt, după lovitura de stat de la 23 august, relațiile diplomatice cu Ungaria horthystă.
1948: A fost creată "Direcția Generală a Securității Poporului" (Securitatea).
1974: A fost realizat calculatorul pe bază de laser Coral.
1974: A fost inaugurat, la București, "Centrul demografic ONU -România".
1983: Primul zbor al navetei Challenger.
1986: Cutremur de pământ în Vrancea cu magnitudinea de 7,2, adâncimea de 140 km.
1991: Atletul american Mike Powell a reușit să depășească recordul mondial la săritura în lungime, record stabilit în 1968 de Bob Beamon.
2005: Uraganul Katrina a devastat sudul SUA.
S -a născut în............
1705: David Hartley, filosof englez (d. 1757)
1748: Jacques-Louis David, pictor francez (d. 1825)
1811: Théophile Gautier, scriitor francez (d. 1872)
1848: Gheorghe Bengescu, diplomat și publicist român, membru al Academiei Române (d.1921)
1852: Jacobus Henricus van 't Hoff, chimist olandez, laureat al Premiului Nobel (d. 1911)
1871: Ernest Rutherford, fizician britanic, laureat al Premiului Nobel (d. 1937)
1884: Theodor Svedberg, chimist și fizician suedez, laureat al Premiului Nobel (d. 1971)
1897: Aurel Petrescu, regizor și operator român (d. 1948)
1910: Augustin Z.N. Pop, istoric literar român (d. 1989)
1912: Edward Mills Purcell, fizician american (d. 1997)
1913: Vlad Voiculescu, medic român, membru al Academiei Române (d. 2001)
1927: Victor Emanuel Sahini, chimist român
1939: John Peel, disc jockey britanic (d. 2004)
1941: George Crăsnaru, bas bariton român
1943: Anna Adamis, scriitoare și libretistă maghiară
1949: Peter Maffay, cantautor german născut în România
1952: Daniel Dăianu, economist și politician român
1958: Michael Joseph Jackson cântăreț american (d. 25 iunie 2009)
1959: Ralu Filip, jurist și jurnalist român (d. 2007)
1964: A.G. Weinberger, compozitor și interpret de muzică de jazz
1967: Gelil Eserghep, politician român
1972: Cameron Diaz, actriță americană
1974: Camilla Läckberg, scriitoare suedeză
Decese.................
1483: Regele Ludovic al XI-lea al Franței (n. 1423)
1751: Christopher Polhem, inventator suedez (n. 1661)
1844: Francis Baily, astronom englez (n. 1774)
1891: Emanoil Bacaloglu, fizician, chimist și matematician român (n. 1830)
1928: Wilhelm Wien, fizician german, laureat al Premiului Nobel (n. 1864)
1929: Emanoil Riegler, medic român (n. 1854)
1940: Sir Joseph John Thomson, fizician englez, laureat al Premiului Nobel (n. 1856)
1954: Alexandru Lapedatu, istoric și om politic român, membru al Academiei Române (n. 1876)
1964: Scarlat Lambrino, istoric român, membru al Academiei Române (n. 1891)
1975: Theodor Constantin, scriitor român (n. 1910)
1989: Costin Murgescu, economist român, membru al Academiei Române (n. 1919)
2006: Naghib Mahfuz, scriitor egiptean, laureat al Premiului Nobel (n. 1911)
2012: Cornel Todea, regizor teatru și realizator de emisiuni de televiziune (n. 1935)

References: CSM

 CSM 
 CSM 
 CSM 
 CSM 
 CSM 
 CSM

 articolul 54

CSM 
 CSM 
 CSM 
 CSM 
 articolul 81
 Articolul 1
 CSM 
 CSM 
 CSM 
 CSM 
 CSM 
 CSM